ΠΟΛΙΤΙΚΗ ΕΝΗΜΕΡΩΣΗ: 01/14/12\nΜε γεμάτη ατζέντα έρχεται στην Αθήνα ο Βεστερβέλε\nΩς ενισχυτική των ελληνικών προσπαθειών για την αντιμετώπιση της κρίσης αξιολογείται η επίσκεψη του γερμανού υπουργού Εξωτερικών Γκίντο Βέστερβέλε στην Αθήνα, όπου θα έχει σειρά συναντήσεων.\nΟ κ. Βεστερβέλε ανταποκρίνεται έτσι στην πρόσκληση του έλληνα ομολόγου του, Σταύρου Δήμα. Όμως η επιλογή της συγκεκριμένης ημερομηνίας δεν θεωρείται συμπτωματική ενόψει της έλευσης της τρόικας στην Αθήνα αλλά και της τελικής φάσης των διαπραγματεύσεων με τους πιστωτές για το κούρεμα του ελληνικού χρέους.\nΚαι στις δύο περιπτώσεις οι διαπραγματεύσεις θεωρούνται ιδιαίτερα κρίσιμες και καθοριστικές για τη διαχείριση του ελληνικού χρέους αλλά και για το μέλλον της Ελλάδας στην Ευρωζώνη.\nΌπως αναφέρει το γερμανικό υπουργείο Εξωτερικών ο κ. Βεστερβέλε θα ενθαρρύνει την ελληνική κυβέρνηση να συνεχίσει την πορεία των διαρθρωτικών μεταρρυθμίσεων και της εξυγίανσης των δημοσιονομικών. Θα ενημερωθεί επίσης για τα σχέδια της Ελλάδας, διευκρίνισε ο εκπρόσωπος του υπουργείου Αντρέας Πέσκε. Αξίζει να σημειωθεί ότι μόλις πριν από μερικές μέρες η καγκελάριος Μέρκελ υπογράμμιζε ότι η επίλυση της ελληνικής κρίσης είναι “πρωταρχικής σημασίας”.\nΠοιους θα δει ο Βεστερβέλε\nO κ. Βεστερβέλε θα ενθαρρύνει την ελληνική κυβέρνηση να συνεχίσει την πορεία των διαρθρωτικών μεταρρυθμίσεων O κ. Βεστερβέλε θα ενθαρρύνει την ελληνική κυβέρνηση να συνεχίσει την πορεία των διαρθρωτικών μεταρρυθμίσεων. Τα ελληνικά προβλήματα θα αποτελέσουν άλλωστε και θέμα στην ατζέντα της καγκελάριου σε μια σειρά ανεπίσημων συναντήσεων το προσεχές διάστημα που θα έχουν ως αντικείμενο την πορεία της ευρωζώνης. Η αρχή θα γίνει την Πέμπτη στο Βερολίνο με τους πρωθυπουργούς της Αυστρίας, Πορτογαλίας και της Σουηδίας.\nΌσον αφορά δε τους συνομιλητές του κ. Βεστερβέλε την Κυριακή το απόγευμα και βράδυ στην Αθήνα, μέχρι στιγμής αυτοί θα είναι ο πρωθυπουργός Λ. Παπαδήμος, ο υπουργός εξωτερικών Στ. Δήμας και ο πρόεδρος της ΝΔ Α. Σαμαράς. Στο επίκεντρο της συνάντησης του με τον κ. Δήμα αναμένεται να τεθούν και οι εξελίξεις στο ζήτημα του Ιράν και η επαναφορά της πρότασης για επιβολή εμπάργκο από την Ε.Ε. στις εισαγωγές πετρελαίου.\nΣυγκεριμένα, ο Γκ. Βεστρβέλε θα συναντηθεί με τον Λουκά Παπαδήμο στις 17.30 το απόγευμα στο Μέγαρο Μαξίμου.\nΑναρτήθηκε από πολιτική ενημέρωση στις 9:56 μ.μ. 0 σχόλια\n«Πάλευα μόνος και το πολιτικό σύστημα κοιμόταν τον ύπνο του δικαίου...»\nΟ Παπανδρέου «αποφάσισε» εκλογή προέδρου τον Μάρτιο\nΤην πολιτική που ακολούθησε επί δύο χρόνια ως πρωθυπουργός υπερασπίστηκε ο Γιώργος Παπανδρέου από το βήμα του Εθνικού Συμβουλίου του ΠΑΣΟΚ, επιχειρηματολογώντας υπέρ της απόφασής του να κινηθούν οι διαδικασίες για την εκλογή νέου προέδρου στο ΠΑΣΟΚ μετά την ολοκλήρωση του PSI και την υπογραφή της νέας δανειακής σύμβασης.\nΣυγκεκριμένα πρότεινε εκλογή της νέας ηγεσίας πριν τις εθνικές εκλογές: «Με εκτίμηση για εκλογές στο τέλος Απριλίου η εκλογή του νέου αρχηγού μπορεί να γίνει τον Μάρτιο. Προετοιμάζουμε προγραμματική συνδιάσκεψη πριν τις εκλογές και τακτικό συνέδριο τον Ιούνιο. Οτιδήποτε άλλο θα ήταν εθνικά επιζήμιο. Δεν προτίθεμαι να συναινέσω σε οποιαδήποτε άλλη πρόταση. Να μιλήσουν όλοι και να αναλάβουν τις ευθύνες τους. Δε διανοούμαι να μπουν μπροστά από το εθνικό συμφέρον ιδιοτέλειες και προσωπικές φιλοδοξίες. Αν εγκαταλείψουμε τις αρχές για τις καρέκλες το κίνημα θα είναι πουκάμισο αδειανό».\n"Πολλοί περιμένουν να μιλήσω για την επόμενη μέρα στο κόμμα μας" ανέφερε ο πρόεδρος του ΠΑΣΟΚ και συνέχισε λέγοντας: "Αλλά επόμενη μέρα για το κόμμα δεν υπάρχει χωρίς επόμενη μέρα για τη χώρα. Αυτό είναι το μείζον και κανείς δε μπορεί να αποστρέφει το βλέμμα του από αυτό".\nΤόνισε δε ότι ο ίδιος θέλει "καθαρές σχέσεις, αλλά υπάρχουν εκβιασμοί". Είπε ότι δεν έχει "προσωπική βεντέτα με κανέναν, αλλά αυτή η μάχη πρέπει να κερδηθεί για την Ελλάδα. Είναι μια μάχη που πρέπει να δώσει η όποια ηγεσία εκλεγεί του ΠΑΣΟΚ".\nΚάνοντας αυτοκριτική, ο κ. Παπανδρέου είπε ότι «ως κίνημα αποκοπήκαμε από την κοινωνία, στέφοντας το βλέμμα στο κράτος. Μια συντηρητική πρακτική. Αποφύγαμε τη χρεοκοπία, αλλά δεν τα καταφέραμε στα καθημερινά».\nΚαι συνέχισε: "Πολλοί με παρεξηγούν. Θεωρούν την ευγένειά μου ως αδυναμία. Αλλά έχω πάρει τις πιο δύσκολες αποφάσεις των τελευταίων ετών. Ναι εγώ. Έχω απωθήσει προσωπικές φιλοδοξίες. Έχω συγκρουστεί με διάφορα συμφέροντα. Έχω δεχθει άναδρες επιθέσεις στην οικογένειά μου. Θα θυμίσω μια φράση του Ανδρέα: εδώ είμαι χτυπήστε εμένα. Αυτή τη μάχη εγώ θα τη δώσω από όπου κι αν βρίσκομαι. Όλοι πρέπει να τη δώσουμε».\nΓια την οικονομία ο κ. Παπανδρέου είπε: "Αποφύγαμε τη χρεοκοπία, με ό,τι μέσα είχαμε" και πρόσθεσε: "Δεν αργήσαμε να πάρουμε μέτρα. Δεν ήθελα. Ήθελα να αποφύγω τις οριζόντιες περικοπές!". Εντύπωση προκάλεσε η αναφορά του στο μνημόνιο: "Το μνημόνιο δεν έλυσε τα προβλήματα αλλά αποφύγαμε την χρεοκοπία", είπε ο κ. Παπανδρέου. "Έχουμε διαφύγει από τον κίνδυνο; Όχι, αλλά μέχρι σήμερα η χώρα τον έχει αποφύγει" υποστήριξε ο κ. Παπανδρέου. "Σας παρακαλώ να βγάλετε από το μυαλό σας τις προσωπικές φιλοδοξίες και να ακούσετε έναν άνθρωπο που σε 2 χρόνια τα είδε και τα έζησε όλα", ήταν η χαρακτηριστική φράση του.\n"Όποια κι αν είναι η κριτική που μου ασκήθηκε έζησα πιο κοντά από τον καθένα το τι θα πει χρεοκοπία. Τι θα πει μοναξιά", επισήμανε και συνέχισε: "Να παλεύεις μόνος σου σε ένα πολιτικό σύστημα το οποίο κοιμόταν τον ύπνο του δικαίου. Και με μια βολεμένη ολιγαρχία που δεν ήθελε να αλλάξει τίποτα στη χώρα. Ήξερε όμως να συνομωσιολογεί και να συκοφαντεί. Δε λυπάμαι και δεν μετανιώνω. Είμαι περήφανος. Συγκρουστήκαμε με πολλά συμφέροντα. Οι βολεμένοι των προηγούμενων 10ετιών λύσαξαν. Προσπάθησαν να βάλουν τα πλοκάμια τους και μέσα στο κόμμα. Αλλά εγώ είμουν αποφασισμένος". Και συνέχισε: «Θα έπρεπε να έχουμε χρεοκοπήσει από τις 19 Μαΐου του 2010. Αυτό κανείς όψιμος αντιμνημονιακός δε μπορεί να το αγνοεί. Η μάχη συνεχίζεται. Όποιος πιστεύει ότι θα μπορούσε να κάνει καλύτερη διαπραγμάτευση απλά κοροΐδεύει τον κόσμο. Η πολιτική μας ήταν ο μόνος δρόμος. Είναι αδιανόητο εμείς να εμφανίζουμε πολιτικό πρόβλημα την ώρα που άλλοι σύρονται στις επιλογές μας. Αυτό θα το πληρώσουμε. Όποιος και να κυβερνήσει την ίδια πολιτική θα ακολουθήσει. Ότι άλλο κι αν λέει κοροΐδεύει τον κόσμο. Με οριζόντια και δύσκολα μέτρα κρατηθήκαμε στη ζωή, αλλά είναι οι δομικές αλλαγές που θα μας επιτρέψουν να ζούμε καλύτερα. Η εφαρμογή είναι η λέξη κλειδί. Τελείωσαν πλέον τα φθηνά δανεικά. Η Ελλάδα οφείλει να επενδύσει στην παραγωγή».\nΕπέμεινε δε στη θέση του για τη διεξαγωγή δημοψηφίσματος: «Θα ήταν λυτρωτικό για τον ελληνικό λαό. Δεξιά και αριστερή αντιπολίτευση φοβήθηκαν. Αλλά σήμερα αυτή η πρόταση έχει ξεκινήσει μια μεγάλη συζήτηση στην Ευρώπη και τις ΗΠΑ».\n"Η ΝΔ μας πέταξε την καυτή πατάτα. Κρύβοντας τα πραγματικά στοιχεία. Και τώρα λέει πως το ΠΑΣΟΚ κορόιδεψε τον ελληνικό λαό" τόνισε ο κ. Παπανδρέου και συνέχισε λέγοντας: "Εμείς αποτρέψαμε τη χρεοκοπία, ενώ οι προηγούμενοι έδειξαν πλάτη. Βάλαμε την Ελλάδα πάνω από το προσωπικό και κομματικό συμφέρον".\nΑναρτήθηκε από πολιτική ενημέρωση στις 9:55 μ.μ. 0 σχόλια\nΑισιόδοξος για το μέλλον του ΠΑΣΟΚ ο Ανδρέας Λοβέρδος\n«Μπορεί να κερδίσει τις εκλογές»\nΟ Ανδρέας Λοβέρδος (Φωτογραφία: ΑΠΕ )\nΑισιοδοξία ότι το ΠΑΣΟΚ μπορεί να κερδίσει τις επόμενες εκλογές μέσα από τις διαδικασίες που αρχίζουν εξέφρασε ο υπουργός Υγείας Ανδρέας Λοβέρδος, μιλώντας στο Εθνικό Συμβούλιο του ΠΑΣΟΚ. Ωστόσο, όπως ο Ευάγγελος Βενιζέλος και ο Μιχάλης Χρυσοχοΐδης, νωρίτερα, δεν ανακοίνωσε την υποψηφιότητά του για την προεδρία του Κινήματος.\nΕίναι στο χέρι μας να κερδίσουμε τις εκλογές τόνισε ο κ. Λοβέρδος, αρκεί να προχωρήσουμε με συνέπεια και θάρρος, όπως το κάναμε και τους προηγούμενους 26 μήνες.\nΤάχθηκε υπέρ της πρότασης του προέδρου του ΠΑΣΟΚ, τόσο σχετικά με τη διαδικασία όσο και με το χρονοδιάγραμμα και απέρριψε κάθε πρόταση που δεν θα προέβλεπε προσφυγή στην κομματική βάση.\nΟ κ. Λοβέρδος απένειμε τα εύσημα στον κ. Παπανδρέου για την περίοδο της διακυβέρνησής του και τόνισε ότι «όποιος θέλει να αφαιρέσει όλα αυτά, κάνει μεγάλο λάθος». Παράλληλα, άφησε αιχμές για τη στάση άλλων στελεχών.\nΕίπε ότι είναι μεγάλο λάθος να μιλάμε για το σήμερα και το αύριο και να προσποιούμαστε ότι δεν ξέρουμε τι έγινε χθες. Έχουμε πολλούς μελλοντολόγους στο κόμμα, τόνισε και η χώρα έχει πολλούς φλύαρους δημαγωγούς.\nΟ υπουργός Υγείας, παρά τη θετική αποτίμηση της διετίας που έκανε, αναγνώρισε ότι η κυβέρνηση φοβήθηκε να εναρμονίσει το κυβερνητικό έργο με τον πολιτικό λόγο του Κινήματος, κάτι που οδήγησε στην απώλεια της πολιτικής ηγεμονίας από το ΠΑΣΟΚ. Και πρόσθεσε ότι «πρέπει να επανακτήσουμε το καλό ΠΑΣΟΚ».\nΑνέφερε επίσης ότι μετά τις εκλογές, σε κάθε περίπτωση, ο βασικός πυλώνας της επόμενης κυβέρνησης πρέπει να είναι το ΠΑΣΟΚ, ενώ εξέφρασε φόβους ότι η όποια νέα κυβέρνηση μπορεί να χάσει όλο το 2012 μέχρι να καταλάβει τι της συμβαίνει.\nΣχετικά με την εισοδηματική πολιτική τόνισε ότι πρέπει να δοθεί βάρος στην αναθέρμανση της οικονομίας, τονίζοντας ότι με περαιτέρω περικοπές και το 2013 δεν μπορούμε να συνεχίσουμε. Θα κάνουμε περιστολή δαπανών το 2012, αλλά μέχρι εκεί. Δεν μπορούμε να συνεχίσουμε χωρίς αναθέρμανση της οικονομίας.\nΑναρτήθηκε από πολιτική ενημέρωση στις 9:51 μ.μ. 0 σχόλια\nΜε 16,5% προηγείται η ΝΔ του ΠΑΣΟΚ σύμφωνα με το Βαρόμετρο της Public Issue\nΣτο 13,5% η Δημοκρατική Αριστερά\nΔημοσκοπικός παγετώνας για την πράσινη ΚΟ (Φωτογραφία: Icon )\nΜεγάλο προβάδισμα της ΝΔ με 16,5%, χωρίς ωστόσο κοινοβουλευτική αυτοδυναμία, και καθίζηση του ΠΑΣΟΚ αποτυπώνει η εκτίμηση εκλογικής επιρροής της εταιρείας Public Issue που δημοσιεύει η Καθημερινή της Κυριακής. Η αποχή προσεγγίζει το 32,5%.\nΗ ΝΔ συγκεντρώνει 30,5%, το ΠΑΣΟΚ 14%, η Δημοκρατική Αριστερά 13,5%, το ΚΚΕ 12,5%, ο ΣΥΡΙΖΑ 12%, ο ΛΑΟΣ 5,5%, οι Οικολόγοι - Πράσινοι 4%, η Δημοκρατική Συμμαχία 2,5% και λοιπά κόμματα συνολικά 5,5%.\nΕννέα στους δέκα (91%) δηλώνουν ανασφαλείς κοινωνικά και ταυτόχρονα το ίδιο ποσοστό δυσαρεστημένοι από την κυβέρνηση Παπαδήμου. Το 36% αναφέρει ότι εμπιστεύεται τον πρωθυπουργό σε αντίθεση με το 62% πυο δηλώνει ότι δεν τον εμπιστεύεται.\nΟ Παναγιωτακόπουλος τα έχωσε στον Παπαδήμο ...\nΤο βαθύ ΠΑΣΟΚ είναι εδώ. O Γιώργος Παναγιωτακόπουλος ξεκίνησε με σφοδρή επίθεση προς Λουκά Παπαδήμο! "Λυπάμαι που εμείς που φωνάζαμε για το... μνημόνιο, δεν μας άκουσαν. Είχαν το αλάθητο του πάπα, δεν άκουγαν ούτε τους βουλευτές. Πρέπει να δούμε ποιος είναι ο ρόλος του ΠΑΣΟΚ. Θα συνεχίσουμε με υποψήφιους που συμπεριφέρονται ως κομματάρχες;\nΤο πρόβλημα του ΠΑΣΟΚ δεν είναι το πρόβλημα ενός προσώπου, όποιου και εάν εκλεγεί. Είναι συλλογικό, Σήμερα, ο καθένας έχει το δικό του ΠΑΣΟΚ στο μυαλό του.\nΑναρτήθηκε από πολιτική ενημέρωση στις 9:13 μ.μ. 0 σχόλια\nΓιούχαραν τον Χρυσοχοϊδη...\nΚατά την είσοδο του Χρυσοχοϊδη στο χώρο που θα πραγματοποιηθεί το συνέδριο, ο... κόσμος που βρισκόταν εκεί, τον γιούχαρε.\nΑυτή την ώρα, ο Χρυσοχοϊδης βρίσκεται απομονωμένος στα πίσω καθίσματα της αίθουσας ...\nΑυστηρή κριτική Χρυσοχοΐδη στις πολιτικές της κυβέρνησης Παπανδρέου\nΣυμφωνεί με το χρονοδιάγραμμα\nΟ Μιχάλης Χρυσοχοΐδης στο Εθνικό Συμβούλιο (Φωτογραφία: ΑΠΕ )\nΤην συμφωνία του με το χρονοδιάγραμμα των εσωκομματικών διαδικασιών του ΠΑΣΟΚ που πρότεινε ο Γιώργος Παπανδρέου εξέφρασε από το βήμα του Εθνικού Συμβουλίου του Κινήματος ο Μιχάλης Χρυσοχοΐδης.\nΑποτιμώντας, εν συντομία, την κατάσταση της χώρας, ο κ. Χρυσοχοΐδης ανέφερε ότι «εξαιτίας και δικών μας πολιτικών, καταστράφηκαν η εργασία και η παραγωγή». Πρόσθεσε ότι το πρόβλημα της χώρας συνίσταται στην έλλειψη παραγωγής και ανταγωνιστικότητας, καθώς και στην καταστροφή της εργασίας που αντικαταστάθηκε με την απασχόληση.\nΟ κ. Χρυσοχοΐδης αναφέρθηκε επίσης και σε πλευρές της ανάπτυξης στην Ελλάδα, τόνισε την καλή πορεία απορρόφησης κονδυλίων του ΕΣΠΑ, η οποία για το τρέχον έτος υπερέβη και τους στόχους του Μνημονίου, ωστόσο αναφερόμενος στην γενική πολιτική αποτίμηση της μέχρι τώρα πορείας του ΠΑΣΟΚ και κάνοντας λόγο για ύφεση, ανεργία και διπλασιασμό των φτωχών είπε ότι «η πολιτική μας δεν φέρνει αποτελέσματα».\n«Χρειαζόμαστε παραγωγή και βιομηχανία» είπε ο κ. Χρυσοχοΐδης τονίζοντας ότι η Ελλάδα κινδυνεύει να καταρρεύσει και να αποδυναμωθεί γεωστρατηγικά.\nΕπιπλέον, ο κ. Χρυσοχοΐδης είπε ότι «ουδείς δικαιούται να απεμπολήσει κοινωνικές κατακτήσεις των τελευταίων 60 ετών».\nΑναφερόμενος στο ευρωπαϊκό τοπίο ο κ. Χρυσοχοΐδης είπε ότι οι νέοι «μη προνομιούχοι» είναι οι «επισφαλείς» άνθρωποι, καθώς σε όλη την Ευρώπη κυριαρχεί ο μονόδρομος των αγορών.\nΣυμπλήρωσε ότι ενώ μεταπολεμικά η ευρωπαϊκή σοσιαλδημοκρατία οικοδόμησε το κοινωνικό κράτος, από το 1975 και μετά κυριάρχησε ο νεοφιλελεύθερος καπιταλισμός με την παγκοσμιοποίηση και «οι σοσιαλιστές κυβέρνησαν ως δεξιοί».\n«Η κρίση του 2008 μάς βρήκε απροετοίμαστους, το ΠΑΣΟΚ αργοπεθαίνει, γιατί δεν διεκδικεί τον ρόλο του, που είναι η σύνδεση με την κοινωνία και η σύνθεση των απόψεων» είπε ο κ. Χρυσοχοΐδης, προσθέτοντας ότι η παράταξη «χάνει την μαζική συλλογική της έκφραση και αποπροσανατολίζεται».\nΕίπε ακόμη ότι η διαδικασία εκλογής προέδρου του ΠΑΣΟΚ πρέπει να γίνει από την βάση του Κινήματος, ανέφερε ότι το Κίνημα πρέπει να απορρίψει ορισμένες πολιτικές του, τόνισε ότι το ΠΑΣΟΚ δεν πρέπει να φοβηθεί να υποστεί «ακόμα και την ταπείνωση της αποδοκιμασίας και την έκφραση της οργής των πολιτών» και ολοκλήρωσε λέγοντας ότι απαιτείται η διατύπωση από το Κίνημα μιας νέας πρότασης με κεντρικό σύνθημα «Η Ελλάδα από την αρχή».\nΑναρτήθηκε από πολιτική ενημέρωση στις 8:53 μ.μ. 0 σχόλια\nΜέτρο πίεσης προς τους πιστωτές το «κόλλημα» στις διαπραγματεύσεις ;\nΤο IIF μιλάει για «επανεξέταση της εθελοντικής διαδικασίας»\nΩς μέτρο πίεσης προκειμένου οι ξένες κεντρικές τράπεζες να ενταχθούν στην διαδικασία κουρέματος των ομολόγων που έχουν στην κατοχή τους αλλά και να αυξηθεί το επιτόκιο που προσφέρει η Ελλάδα ερμηνεύεται από ελληνικές τραπεζικές πηγές η ανακοίνωση του Διεθνούς Χρηματοπιστωτικού Ινστιτούτου περί προσωρινής διακοπής των συνομιλιών μεταξύ των δυο πλευρών.\nΑν και ο Ευάγγελος Βενιζέλος δήλωσε στο «Θέμα» ότι «έχουμε διακοπή των συνομιλιών για 5 ημέρες και όχι κατάρρευση τους» εν τούτοις είναι σαφές ότι γύρω από τα ομόλογα του ελληνικού δημοσίου παίζεται ένα παιχνίδι πολλών δισεκατομμυρίων ευρώ και όλες οι πλευρές έχουν βγάλει τα περίστροφα στο τραπέζι.\nΜετά την δεύτερη συνάντηση που είχαν σήμερα Παπαδημος -Βενιζέλος με τον επικεφαλής του Διεθνούς Χρηματοπιστωτικού Ινστιτούτου Τσαρλς Νταλάρα οι δυο πλευρές αποφάσισαν να τα «ξαναπούν» την ερχόμενη Τετάρτη.\nΑιφνιδιαστικά όμως από την πλευρά του το IIF δημοσιοποίησε ένα κείμενο σύμφωνα με το οποίο «οι διαπραγματεύσεις για το PSI plus θα συνεχισθούν την επόμενη εβδομάδα σημειώνοντας ότι η απαιτείται "διακοπή στις συνομιλίες ώστε να επανεξεταστεί η εθελοντική φύση του προγράμματος".\nΤαυτόχρονα, η ανακοίνωση του IIF διατυπώνει την ελπίδα η Ελλάδα να είναι σε θέση να επιστρέψει στις διαπραγματεύσεις για το PSI σε κάποια φάση", αλλά δεν αναφέρεται σε σχετική ημερομηνία.\nΌπως πληροφορείται το protothema .gr\nH συμμετοχή των ενδιαφερόμενων είναι μικρή (απέχουν τα Hedge Funds) και ως εκ τούτου εκτιμάται ότι πρέπει να δεχτεί να μπει στην διαδικασία και η Ευρωπαϊκή Κεντρική Τράπεζα η οποία έχει ομόλογα αξίας κοντά στα 60 δισ. ευρώ όπως επίσης και οι κεντρικές τράπεζες των κρατών μελών της ευρωζώνης . Το πρόβλημα με την ΕΚΤ είναι ότι από το καταστατικό της απαγορεύεται να υπαχθεί σε αυτή την διαδικασία. Επίσης πιέζονται να υπαχθούν και οι υπόλοιπες κεντρικές τράπεζες χωρών μελών της ευρωζώνης που έχουν αγοράσει ομόλογα πάνω απο1 10 δισ. ευρώ .\nΤο επιτόκιο που προσφέρει η Ελλάδα είναι χαμηλό όμως προσφέρει την «έξυπνη» λύση τα νέα ομόλογα να είναι με το αγγλικό δίκαιο κάτι που ικανοποιεί βέβαια τους πιστωτές. Τραπεζικές πηγές αφήνουν να εννοηθεί ότι οι τραπεζίτες ζητάνε υψηλό επιτόκιο για τα νέα ομόλογα που θα πάρουν στα χέρια τους της τάξης του 5% άλλα σε αυτή την περίπτωση η Ελλάδα θα τους δώσει τα ελληνικά ομόλογα υπό ελληνικό δίκαιο.\nΠάντως σύμφωνα με τηλεγράφημα του ειδησεογραφικού πρακτορείου Dow Jones Newswires ο λόγος της διακοπής των συνομιλιών στην Αθήνα ήταν η παρέμβαση της Γερμανίας στις διαπραγματεύσεις μεταξύ της Ελλάδας και των ιδιωτών πιστωτών!\nΣύμφωνα με το τηλεγράφημα του πρακτορείου η Γερμανία απαίτησε τα νέα κουπόνια των ομολόγων που θα ανταλλαχθούν να είναι κάτω από το 4%. «Η Γερμανία και άλλα κράτη μέλη θέλουν ένα κουπόνι πολύ χαμηλότερο του 4%,» σημειώνουν χαρακτηριστικά οι πηγές που επικαλείται το πρακτορείο.\nΣε κάθε περίπτωση εάν τελικά η κυβέρνηση αναγκαστεί να κηρύξει το γεγονός πιστωτικό (credit event) τότε θα σημάνει την χρεοκοπία της Ελλάδος εντός του ευρώ.\nΌπως ανακοίνωσε ο υπουργός Οικονομικών Ευάγγελος Βενιζέλος «Συνεχίστηκαν σήμερα στην Αθήνα οι συνομιλίες μεταξύ αφενός μεν του Πρωθυπουργού Λουκά Παπαδήμου και του Αντιπροέδρου της Κυβέρνησης και υπουργού Οικονομικών Ευάγγελου Βενιζέλου και αφετέρου των κ.κ. Charles Dallara και Jean Lemierre συμπροέδρων της επιτροπής των πιστωτών του ιδιωτικού τομέα. Αποφασίστηκε οι επαφές να επαναληφθούν σε λίγες μέρες -κατά πάσα πιθανότητα την ερχόμενη Τετάρτη. Το μεταξύ χρονικό διάστημα θα αξιοποιηθεί για επαφές, καθώς και για την ανάλυση επιμέρους παραμέτρων του χρηματοοικονομικού σχήματος. Η Ελλάδα και το IIF συνομιλούν σε κλίμα εμπιστοσύνης και συναντίληψης. Η Ελλάδα ενεργεί βεβαίως στο πλαίσιο της Ευρωζώνης και σε απόλυτη συνεννόηση με τους θεσμικούς της εταίρους».\nΥποβρύχιες έρευνες για δεκάδες αγνοούμενους του ναυαγίου στην Τοσκάνη\nΦόβοι για εγκλωβισμένους στο κύτος\nΤο δυστύχημα έγινε λίγες εκατοντάδες μέτρα από τις ακτές (Φωτογραφία: Associated Press\nΤις έρευνες για τους 69 αγνοούμενους του ναυαγίου του Costa Concordia, κρουαζιερόπλοιου που προσάραξε σε αβαθή σε μικρή απόσταση από τις ακτές της Τοσκάνης τα ξημερώματα του Σαββάτου, συνεχίζουν με υποβρύχιες ομάδες τα συνεργεία διάσωσης, φοβούμενα πως δεκάδες μπορεί να έχουν εγκλωβιστεί στο κύτος του κρουαζιερόπλοιου.\nΟι διασωθέντες περιγράφουν σκηνές χαοτικής εκκένωσης του πλοίου μέσα σε γενικευμένο πανικό, κατηγορώντας τη διοίκηση του πληρώματος για εγκληματική ολιγωρία. Μέχρι στιγμής έχει επιβεβαιωθεί ο θάνατος τριών επιβαίνοντων.\nΤρεις Έλληνες ανάμεσα στους επιβάτες (οι Γ.Σ., Μ.Σ. και Γ.Σ.) είναι καλά στην υγεία τους.\nΟι ιταλικές αρχές ανάφεραν το Σάββατο πως οι δύτες ερευνούσαν το βυθισμένο μέρος του κρουαζιερόπλοιου για τον εντοπισμό των αγνοουμένων. Ο κυβερνήτης του πλοίου, Κόσιμο Νικάστρο, υποστήριξε πως δεν υπάρχουν ενδείξεις πως επιβάτης ή μέλος του πληρώματος μπορεί να έχει εγκλωβιστεί.\nΣτο πλοίο επέβαιναν συνολικά 4.234 άτομα. Από αυτούς διασώθηκαν 4.162, ενώ βρέθηκαν οι σοροί τριών θυμάτων -δύο Γάλλων επιβατών και ενός Περουβιανού, μέλους του πληρώματος. Οι υπόλοιποι 69 συνέχιζαν να αγνοούνται 18 ώρες μετά το ναυάγιο.\nΑρκετές αναφορές επιβατών συγκλίνουν στο ότι για τρία τέταρτα το πλήρωμα καθησύχαζε τους επιβάτες λέγοντας πως το ρεύμα είχε κοπεί εξαιτίας «απλού τεχνικού προβλήματος». Σε ορισμένες περιπτώσεις, οι επιβάτες αναφέρουν επίσης πως η καθέλκυση των λέμβων καθυστέρησε τόσο που όταν πια αποφασίστηκε δεν μπορούσε να γίνει επειδή το πλοίο είχε ήδη πάρει μεγάλη κλίση.\nΣημαντικός αριθμός επιβατών διασώθηκε από σκάφη κατοίκων της γύρω περιοχής αλλά και με τη βοήθεια ελικοπτέρων ενώ ορισμένοι επιβάτες, μέσα στον πανικό, βούτηξαν στη θάλασσα.\n«Γιώργο, συγχαρητήρια που αποχωρείς!»\nΑπό το βήμα του Εθνικού Συμβουλίου ο Ευάγγελος Βενιζέλος\n«Αγαπητέ Γιώργο θέλω να σε συγχαρώ για τις γενναίες αποφάσεις σου να αποχωρήσεις από πρωθυπουργός και πρόεδρος του ΠΑΣΟΚ. Στην κοινή μας πορεία, παρά τη σύγκρουση του 2007, δεθήκαμε συναισθηματικά και αποδείξαμε πως εννούμε την ενότητα του ΠΑΣΟΚ».\nΜε αυτά τα λόγια ξεκίνησε την ομιλία του στο Εθνικό Συμβούλιο του ΠΑΣΟΚ ο Ευάγγελος Βενιζέλος. Λαμβάνοντας τον λόγο αμέσως μετά τον Γ. Παπανδρέου, ο υπουργός των Οικονομικών επισήμανε οτι «η χώρα είναι σε τραγική κατάσταση» και πρόσθεσε ότι «οι τρεις μήνες που έρχονται είναι οι κρισιμότεροι στη μεταπολεμική πορεία της χώρας».\nΟ κ. Βενιζέλος τόνισε ότι η προσπάθεια που γίνεται για τη χώρα «κινδυνεύει να ακυρωθεί με μία προεκλογική εκστρατεία στο ΠΑΣΟΚ 2,5 μηνών. Η διαδικασία αυτή θα είναι εξευτελιστική. Δε με νοιάζει για το δικό μου σχεδιασμό, με νοιάζει για την αξιοπιστία της χώρας. Αυτό που ζήτησα είναι να εναρμονιστεί το χρονοδιάγραμμα του ΠΑΣΟΚ με το χρονοδιάγραμμα των αναγκών της χώρας. Θέλω να νιώθω ότι όταν διαπραγματεύομαι, έχω πίσω μου το σύνολο των στελεχών».\nΚαι συνέχισε: «Έχω ακούσει διάφορα. Πως ο Γιώργος θα μου έδινε το δαχτυλίδι που πήρε από το Σημίτη. Ότι είχαμε συμφωνήσει σε μία θολή διαρχία. Αλλά βλέπετε πως εξελίσσονται τα πράγματα. Να μην πάμε σε υπολανθάνουσα πολυαρχία ή αναρχία. Να είμαστε συνεπείς. Άρα πρέπει να έχουμε συμφωνήσει στο πως εκφράζεται το ΠΑΣΟΚ.\nΟπως είπε: «Εγώ εκ των πραγμάτων δε μπορώ να παρακολουθήσω τους εσωτερικούς ρυθμούς του ΠΑΣΟΚ. Εϊμαι εδώ, παρών για τη χώρα. Δε μπορώ να μετάσχω όμως σε αυτή την υπολανθάνουσα αντιπαράθεση. Θα δούμε πως θα εξελιχτούν τα πράγματα. Απλώς εγώ έχω προτεραιότητες τις οποίες δηλώνω. Το ΠΑΣΟΚ δε δικαιούται να στρουθοκαμηλίζει ούτε να γίνει αιχμάλωτο καμίας προσωπικής στρατηγικής. Όταν κάνουμε ταμείο μετά τη δανειακή σύμβαση θα πρέπει να ξέρουν όλοι ότι αν έχουμε κερδίσει θα έχουμε πετύχει εθνικό θρίαμβο, αν έχουμε χάσει δε θα έχουμε λόγο ύπαρξης. Αυτό είναι το στοίχημα».\nΟ κ. Βενιζέλος πρόσθεσε ότι τους τρεις επόμενους μήνες «παίζεται η υπόσταση της παράταξης. Τώρα είναι η ώρα της διαπραγμάτευσης. Όποιος κλείνει το μάτι στον ελληνικό λαό με το μύθο της επαναδιαπραγμάτευσης λέει ψέματα στον ελληνικό λαό. Κανείς δε θα κρύβεται πίσω από τον άλλο. Ούτε στο εσωτερικό του ΠΑΣΟΚ. Αυτό απαιτεί το πολιτικό ήθος και το μέγεθος του προβλήματος». Είπε ότι τώρα είναι η ώρα «να επανασυστήσουμε την παράταξη. Φαντάζομαι δε θα το κάνουμε αυτό από την 1η μέχρι την 29η Απριλίου. Πρέπει από τώρα να ανοίξουμε ιδεολογικές συζητήσεις και να δώσουμε τις απαντήσεις».\n«Φέραμε την απόφαση της 26ης Οκτωβρίου στη χώρα. Αλλά άρχισε η απώλεια ελέγχου. Φθάσαμε έτσι σε μία πολιτική ανατροπή. Γιατί το ΠΑΣΟΚ κατέθεσε στην πραγματικότητα την εντολή προκειμένου να διαμορφωθεί ένα μέτωπο που θα μπορούσε να πείσει την κοινωνία και τους εταίρους για την ανταπόκριση της χώρας στις υποχρεώσεις της. Αλλά η ΝΔ εξακολουθεί να λειτουργεί ως αντιπολιτευόμενη συμπολίτευση και το ΠΑΣΟΚ σηκώνει μόνο το βάρος των δύσκολων αποφάσεων. Πρόκειται για μία επιχείρηση παραπλάνησης καθώς αυτοί που έχουν τις ευθύνες θέλουν να επανέλθουν ως διασώστες. Για να εφαρμόσουν μια πολιτική στην οποία συμβάλλουν και με την οποία διαφωνούν» υπογράμμισε.\nΚαι συνέχισε: «Το διακύβευμα της χώρας είναι το διακύβευμα της παράταξης. Δεν υπάρχουν δύο διαφορετικά διακυβεύματα. Το εσωτερικό ζήτημα του ΠΑΣΟΚ είναι η άλλη όψη του προβλήματος της χώρας. Χρειάζεται μία λύση άμεση. Είχα ζητήσει αυτό να γίνει μέχρι τις 15 Ιανουαρίου. Τώρα που το ξανασκέφτομαι έπρεπε να πω μέχρι τις 8 Ιανουαρίου. Γιατί την τελευταία εβδομάδα έγιναν κρισιμότατες διαπραγματεύσεις».\nΟ κ. Βενιζέλος επεσήμανε ότι κανείς δεν έδωσε σημασία στην πρακτική του πρόταση: «Και φθάσαμε εδώ. Δε δίνω καμία σημασία στα διαδικαστικά. Προσωπικά δεν έχω κανένα δίλλημα. Προτεραιότητά μου είναι η αποστολή στην κυβέρνηση. Όπου έχω ζητήσει να καταγραφεί στα πρακτικά της σύσκεψης των αρηχγών ότι παρέμεινα ως εντολοδόχος της ΚΟ του ΠΑΣΟΚ. Άρα θα κάνω το καθήκον μου. Αλλά για να πετύχουμε θα πρέπει να υπάρχει ειλικρινής στήριξη. Από τους υπουργούς και την ΚΟ».\nΟ υπουργός Οικονομικών επεσήμανε ότι «έχει μεγάλη σημασία να στείλουμε μήνυμα σταθερότητας και υπευθυνότητας. Αυτό περιμένουν ο ελληνικός λαός και οι εταίροι μας. Το γεγονός ότι στις 12 Νοεμβρίου σχηματίστηκε η κυβέρνηση Παπαδήμου έχει εκληφθεί από τους δανειστές ότι η Ελλάδα έχει τη βούληση να εκπληρώσει τις υποχρεώσεις της».\nΕπεσήμανε ωστόσο ότι «παρά την κοινή κυβέρνηση το πολιτικό παιχνίδι παίζεται με τους παλαιούς όρους. Με τον πιο παλιοκαιρίσιο τρόπο» υπογραμμίζοντας ότι «πρέπει να αρθούμε στο επίπεδο που επιβάλλουν οι περιστάσεις». Και πρόσθεσε: «Τι κάναμε τα τελευταία 2,5 χρόνια; Πικράναμε τον λαό για να σωθεί το έθνος. Αυτή ήταν η τραγική μοίρα του ΠΑΣΟΚ από το 2009 και μετά. Πρόκειται για έναν ηθικό, πολιτικό και εκλογικό ακρωτηριασμό στο όνομα της σωτηρίας της χώρας».\nΣυνεχίζοντας ο κ. Βενιζέλος είπε: «Ανήκω σε αυτούς που δεν δέχθηκαν αδιαμαρτύρητα τις επιλογές του πρώτου προγράμματος. Και πως το ΠΑΣΟΚ δεν έπρεπε να πάρει μόνο το βάρος. Πολλές φορές στο υπουργικό εξέφρασα τις ενστάσεις για τις μακροοικονομικές προβλέψεις. Από την αρχή ανήκα σε αυτούς που μετείχαν στη συζήτηση για την αναδιάρθρωση του δημόσιου χρέους. Και ως υπουργός Άμυνας συνέβαλα όσο μπορούσα στη μείωση του ελλείμματος το 2009 και το 2010. Τον Ιούνιο του 2010 μετά από μία έντονη προσωπική πίεση του Γιώργου Παπανδρέου ανέλαβα ευθύνες που δε μου ανήκαν, γνωρίζοντας το προσωπικό κόστος και τη φθορά. Ευχαριστώ τον Γιώργο Παπανδρέου που μου έδωσε τη δυνατότητα και τους βουλευτές με τους οποίους κρατάμε μαζί όρθια τη χώρα».\nΜάρτιο η εκλογή νέου προέδρου στο ΠΑΣΟΚ χωρίς ξεκάθαρη εκδήλωση προθέσεων Παπανδρέου\nΔεν άνοιξε τα χαρτιά του\nΟ Γιώργος Παπανδρέου στο Εθνικό Συμβούλιο (Φωτογραφία: Eurokinissi )\nΕντός του Μαρτίου τοποθέτησε ο Γιώργος Παπανδρέου την εκλογή του νέου προέδρου του ΠΑΣΟΚ από τη βάση, εξουσιοδοτώντας το Πολιτικό Συμβούλιο να ορίσει την ακριβή ημερομηνία. Για τον Ιούνιο ορίστηκε το τακτικό συνέδριο του Κινήματος. Η νέα ηγεσία θα εκλεγεί πριν από τις εθνικές εκλογές, αλλά μετά την ολοκλήρωση του PSI και της νέας δανειακή σύμβασης, δήλωσε προσδιορίζοντας τον Απρίλιο ως μήνα εθνικών εκλογών.\nΠρότεινε επίσης τη διεξαγωγή Προγραμματικής Συνδιάσκεψης μετά την εκλογή προέδρου και πριν από το συνέδριο, ενώ χαρακτηριστικά είπε: «Δεν συναινώ σε οποιαδήποτε άλλη πρόταση».\nΟ κ. Παπανδρέου δεν άνοιξε τα χαρτιά του για τις δικές του προθέσεις, ωστόσο χρησιμοποίησε δύο φράσεις: «Θα κάνω το καθήκον μου» και «θα δώσω τη μάχη από οποιοδήποτε μετερίζι».\nΕπίσης αναφέρθηκε και στις προσωπικές επιθέσεις που δέχεται λέγοντας: «Πολλοί θεωρούν την ευγένειά μου αδυναμία. Αλλά έχω πάρει τις πιο δύσκολες αποφάσεις των τελευταίων δεκαετιών. Έχω συγκρουστεί ακόμη και με τη δική μου συνείδηση, αλλά χάριν της σωτηρίας του έθνους. Έχω απωθήσει τις δικές μου φιλοδοξίες. Έχω συγκρουστεί με συμφέροντα. Ακούμε, εγώ και η οικογένειά μου συνεχείς συκοφαντίες, για τις οποίες απαντώ με μια φράση του Ανδρέα: 'Εμένα θέλετε να χτυπήσετε. Εδώ είμαι. Χτυπήστε εμένα'. Δεν ξέρω αν τη μάχη αυτή θα την κερδίσω, αλλά θα τη δώσω από οποιοδήποτε μετερίζι. Έκανα τις υπερβάσεις μου παντού».\nΟ Γιώργος Παπανδρέου αναφέρθηκε για άλλη μια φορά στην πρότασή του για δημοψήφισμα, λέγοντας ότι θα ήταν λυτρωτικό να αποφασίσει ο ίδιος ο λαός για το μέλλον του. Ωστόσο, πρόσθεσε, η αντιπολίτευση φοβήθηκε το λαό, όπως τον φοβήθηκε και η συντηρητική Ευρώπη.\nΣε άλλο σημείο της ομιλίας του επισήμανε πως κανείς «όψιμος αντιμνημονιακός» δεν πρέπει να προσπερνά το γεγονός ότι καθημερινά ζούμε το θρίλερ της αποφυγής της χρεοκοπίας, ενώ πρόσθεσε πως όποιο κόμμα κι αν εκλεγεί στις επόμενες εκλογές θα κινηθεί πάνω στον προγραμματισμό που έκανε η κυβέρνηση του ΠΑΣΟΚ.\n«Όποιος πιστεύει ότι μπορεί να διαπραγματευθεί καλύτερα, κοροϊδεύει τον κόσμο» είπε χαρακτηριστικά.\nΣυμπλήρωσε ότι η ΝΔ είναι αμετανόητη για τα 5,5 χρόνια της κυβέρνησης Καραμανλή, ενώ το ΠΑΣΟΚ βρίσκεται διαρκώς σε σύγκουση για να αλλάξει τη χώρα.\n«Τέλος τα φτηνά δανειακά» ήταν άλλη μια φράση που χρησιμοποίησε και παραλλήλισε τη χώρα με ένα νοικοκυριό που δανείστηκε εύκολα και επιπόλαια και τώρα το κυνηγούν οι τράπεζες.\nΑναφερόμενος στο Μνημόνιο είπε ότι δεν πρόκειται να μας λύσει όλα τα προβλήματα. «Εμείς οι ίδιοι θα τα λύσουμε» συνέχισε «το ΠΑΣΟΚ παραμένει το κίνημα που θα διασφαλίσει αυτήν την πορεία με ελπίδα και αισιοδοξία».\nΓια άλλη μια φορά παρείχε την αμέριστη στήριξή του στην κυβέρνηση Παπαδήμου, η οποία πρέπει να πετύχει στο έργο της και συνέδεσε με την επιτυχία αυτή το χρονοδιάγραμμα των κομματικών διαδικασιών, για να αποφευχθεί κάθε κίνδυνος αποτυχίας.\nΟ Γιώργος Παπανδρέου άνοιξε την ομιλία στο Εθνικό Συμβούλιο με άλλη μια φράση του Ανδρέα Παπανδρέου, κατά την ιδρυτική διακήρυξη του ΠΑΣΟΚ το 1974, λέγοντας ότι η κυβέρνησή του έδωσε τη μάχη για να αποφευχθεί μια άλλη -σύγχρονη τραγωδία- αυτή της άτακτης χρεοκοπίας.\nΟ ίδιος υπογράμμισε ότι ο κίνδυνος παραμένει, αλλά έχουν μπει οι βάσεις για ένα καλύτερο αύριο, αρκεί οι πολιτικοί -και ιδίως το ΠΑΣΟΚ- να μην συμπεριφερθεί μυωπικά.\nΟ κ. Παπανδρέου ζήτησε από όλα τα στελέχη να αφήσουν στην άκρη για λίγο τις φιλοδοξίες και τις αντιθέσεις και «να ακούσουν έναν άνθρωπο που έζησε τα πάντα μέσα σε δύο χρόνια».\nΔήλωσε περήφανος που έδωσε μια δύσκολη μάχη σε πολλά μέτωπα, αναγνωρίζοντας λάθη και παραλείψεις, «όπως συμβαίνει με όλους όσοι αναλαμβάνουν ευθύνες».\nΑναφέρθηκε μάλιστα στον τρόπο με τον οποίο διαστρεβλώθηκε η αλήθεια που υπήρχε στη φράση του «λεφτά υπάρχουν», χρησιμοποιώντας ένα απόσπασμα από όσα είχε αναφέρει στη διάρκεια της προεκλογικής εκστρατείας του 2009, όταν αναφέρθηκε σε διαρθρωτικές αλλαγές που πρέπει να γίνουν στη χώρα χωρίς δημοσιονομικό κόστος.\nΣτη συνέχεια της ομιλίας του ο Γιώργος Παπανδρέου απέκρουσε και το επιχείρημα ότι πριν από το 2009 «το ΠΑΣΟΚ γνώριζε» τη δημοσιονομική κατάσταση της χώρας.\nΑσκησε δριμύτατη κριτική στη ΝΔ και τον τότε πρωθυπουργό Κώστα Καραμανλή για τα στοιχεία που έστειλε στην Κομισιόν, για την απογραφή που έκανε η κυβέρνηση της ΝΔ, προκειμένου να πείσει ότι η Ελλάδα κακώς μπήκε στην Ευρωζώνη».\n«Ποιος κορόιδευε την Ελλάδα επί 5,5 χρόνια;» τόνισε χαρακτηριστικά.\nΕίπε μάλιστα, ότι αν το έλλειμμα ήταν στο 6%, όπως αρχικά είχε αναφέρει η ΝΔ, «σήμερα το έλλειμμα θα ήταν μηδενισμένο και θα αντιμετωπίζαμε μια άλλη πραγματικότητα».\nΣτη συνέχεια της ομιλίας του ο κ. Παπανδρέου άσκησε κριτική στη «συντηρητική Ευρώπη», η οποία βλέπει μόνο περικοπές και πολιτικές λιτότητας.\n«Οι οριζόντιες περικοπές σβήνουν για λίγο τη φωτιά, αλλά δεν αποτρέπουν την πυρκαγιά» σημείωσε.\nΑναρτήθηκε από πολιτική ενημέρωση στις 8:27 μ.μ. 0 σχόλια\n▼ Ιανουαρίου (543)\n«Πάλευα μόνος και το πολιτικό σύστημα κοιμόταν τον...\nΜε 16,5% προηγείται η ΝΔ του ΠΑΣΟΚ σύμφωνα με το Β...\nΑυστηρή κριτική Χρυσοχοΐδη στις πολιτικές της κυβέ...\nΜέτρο πίεσης προς τους πιστωτές το «κόλλημα» στις ...\nΥποβρύχιες έρευνες για δεκάδες αγνοούμενους του να...\nΜάρτιο η εκλογή νέου προέδρου στο ΠΑΣΟΚ χωρίς ξεκά...


Πήγε τελικά στα Ίμια σήμερα το πρωί ο Καμμένος ! ~ makpress - Το site της Θεσσαλονίκης\nΠήγε τελικά στα Ίμια σήμερα το πρωί ο Καμμένος !\nΣτεφάνι στον τόπο που έπεσε το ελικόπτερο έριξε σήμερα το πρωί ο υπουργός Εθνικής Άμυνας Πάνος Καμμένος, απαντώντας....\nστην τουρκική πρόκληση!\nΤον συνόδευε ο Αρχηγός ΓΕΑ Αντιπέταρχος Χριστοδούλου.\nΟ Πάνος Καμμένος φωτογραφήθηκε επίσης με φόντο τα Ίμια, όπως ακριβώς έπραξαν και οι Τούρκοι στρατηγοί, με τη διαφορά ότι οι Τούρκοι πήγαν εκεί με πλοίο του πολεμικού ναυτικού τους.\nΔΕΙΤΕ ΒΙΝΤΕΟ ΕΔΩ>>


Πελασγία: Ποιός θα πεί "σκασμός με την ενημέρωση" σε επίδοξους Μπέρια;\nΠοιός θα πεί "σκασμός με την ενημέρωση" σε επίδοξους Μπέρια;\nΗ σφοδρή επιθυμία μου ήταν να γράψω για την ομιλία του πρωθυπουργού στη Θεσσαλονίκη, στην πιο θλιβερή ίσως εμφάνιση πρωθυπουργού στη ΔΕΘ από εποχής Κ Καραμανλή το 2009. Θλιβερή, γιατί ο ίδιος, χωρίς τη γνωστή του αυτοπεποίθηση συλλάβιζε μερικές φορές το κείμενο, άλλες έλεγε λάθος τα νούμερα και άλλες έδινε λάθος τονισμό στη φωνή του, δείγματα άγνωστα στον συνήθως ευφραδή και επιθετικό κ Τσίπρα.\nΤα μόνα γνωστά από τα χαρακτηριστικά του ήταν τα δεκάδες ψέμματα, με τα οποία στόλισε την κατακρημνιζόμενη ελληνική οικονομία, εμφανίζοντάς την ως αναστενόμενη εκ νεκρών χάρη στην πολιτική της κυβέρνησής του και της … αντίστασης στο καταστροφικό εξάμηνο του 2015!\nΊσως άλλοι καλοί συνάδερφοι αναλάβουν το έργο αυτό, δεδομένου ότι τα ψέμματα του κ Τσίπρα και όσων υπουργών τον τροφοδοτούν μ αυτά αποτελούν καθημερινή πρακτική, που βλάπτει όσους τα πιστεύουν στο βαθμό που εκλέγουν κυβερνήσεις.\nΘέμα σοβαρής εκτροπής, όμως, και δείγμα φασιστικής νοοτροπίας, που είναι εξαιρετικά επικίνδυνη για τη\nμίμησή της και την απ αυτή διαπαιδαγώγηση κομματιού του λαού, ήταν η διπλή παρέμβαση της κυβερνητικής εκπροσώπου, δηλαδή της κυβέρνησης και του πρωθυπουργού, που έφτασε στο ακραίο σημείο να εγκαλέσει τα μέσα ενημέρωσης, επειδή δεν έδωσαν στη συνάντηση των ηγετών του Νότου, που συγκλήθηκε στην Αθήνα την Παρασκευή (μια σύναξη- σώου χωρία κανένα ουσιαστικό αποτέλεσμα), την κατά την κυβέρνηση δέουσα ειδησεογραφική προβολή!\nΔεν είναι η πρώτη φορά, που η κυβέρνηση και υπουργοί της ή στελέχη του ΣΥΡΙΖΑ υποδεικνύουν σαν από θέση επαϊοντος ή δικαστή στον δημοσιογραφικό κόσμο τι είναι είδηση και πώς πρέπει να την αναδείξει. Αποκλειστικά όταν τα γεγονότα, ή όταν αυτά που οι συριζαίοι θεωρούν γεγονότα, προπαγανδίζουν τα συμφέροντα του κόμματος. Για τις άλλες περιπτώσεις δεκάρα δεν δίνουν για την ενημέρωση του λαού!\nΤο θέμα είναι εξαιρετικά σοβαρό επειδή ο ΣΥΡΙΖΑ, επιδιώκει να εγκαταστήσει ένα σύστημα αποκλειστικής προπαγάνδας, που θα επιτρέπει μόνο την εξύμνηση της πολιτικής του και της ιδεολογίας του, ενώ οι υπόλοιπες φωνές θα είναι εξυβρίσιμες, εξοβελιστέες και, αν είναι δυνατόν, παράνομες.\nΑυτή δεν είναι καν μια πολιτική επιλογή, δηλαδή ένα εργαλείο για να εφαρμοστεί μια πολιτική. . Είναι ένα «πιστεύω», σαν του Παπαδόπουλου. Επειδή σ αυτή την αγράμματη αριστερά αληθινό είναι μόνο ό,τι πιστεύει εκείνη. Δημοκρατικό είναι μόνο ό,τι αφορά στις σχέσεις μεταξύ των μελών της και για όσο τα μέλη της είναι πιστά στις επιδιώξεις της. Αλλιώς είναι πουλημένοι. Ηθικό είναι μόνο ό,τι κάνει εκείνη επειδή μόνο εκείνης οι επιδιώξεις είναι ηθικές. Δίκαιο είναι μόνο ό,τι συμφέρει εκείνη, επειδή μόνο εκείνη έχει το δικαίωμα να κρίνει. Και κανείς δεν έχει το δικαίωμα να την κρίνει. Όλοι οι άλλοι είναι κρινόμενοι.\nΌλα αυτή συμβαίνουν για έναν και μόνο λόγο: Επειδή η βλάψη να πιστεύεις ότι εσύ έχεις το δίκιο, δηλαδή το δικαίωμα, και όλοι οι άλλοι τις υποχρεώσεις είναι σύμπτωμα της αρρώστιας που λέγεται μεσσιανισμός και της αρρώστιας που λέγεται αντίδραση. Από τις οποίες πάσχει το συγκεκριμένο κόμμα και τα στελέχη του. Όσα δεν πάσχουν από μια άλλη, που αποδείχτηκε στην πράξη μετά το 2015, που λέγεται τυχοδιωκτισμός ή αριβισμός. Κοινώς, όλα για μια καρέκλα.\nΗ απόπειρα επιβολής του ΣΥΡΙΖΑ στα Μέσα ενημέρωσης με όρους «έτσι μ αρέσει και έτσι όχι» δεν είναι καινούργια. Εκδηλώθηκε όταν ήταν ήδη αντιπολίτευση και απέκλειε να εμφανίζεται σε δημοσιογράφους ή κανάλια που δεν ήταν του γούστου του, γιατί τον αντιπολιτεύονταν. Επειδή ο ΣΥΡΙΖΑ αποδέχεται μόνο ό,τι τον αποδέχεται. Αλλά, περιέργως, και ό,τι του επιβάλλεται!\nΓιατί η δήθεν αριστερή αντίσταση, στο όνομα της οποίας φωτογραφίες του Άρη, του Τσέ, του Μάρξ κοσμούν (εξευτελιζόμενες) γραφεία και σπίτια κατά φαντασίαν τουπαμάρος, όχι απλώς υποτάχτηκε πρόθυμα στις μεγάλες δυνάμεις του καπιταλισμού, αλλά έχει γίνει και ο πιστότερος υπηρέτης τους, εφαρμόζοντας ακόμα κι εκείνα που αρνήθηκαν οι πιο δεξιές και πασόκικες κυβερνήσεις! Στα χνάρια όχι της Εθνικής Αντίστασης, αλλά των φιλοκατοχικών κυβερνήσεων Τσολάκογλου, Λογοθετόπουλου και Ράλλη, που επίσης είχαν αναλάβει «το βαρύ φορτίο για το καλό των δεινοπαθούντων Ελλήνων», όπως κι εκείνοι υποστήριζαν. Τάλε κουάλε, που λέγαν και οι κατακτητές, ίσα κι όμοια.\nΗ επιθετικότητα και η θρασύτητα, με την οποία τα στελέχη του ΣΥΡΙΖΑ εμφανίζονται διαρκώς απέναντι στους δημοσιογράφους είναι «γραμμή». Επειδή μόνο αν πληγεί η, όποια, αξιοπιστία των δημοσιογράφων ο κόσμος θα πάψει να τους πιστεύει και ο ΣΥΡΙΖΑ θα μπορεί να πλασάρει από τα δελτία του και από την ΙσβΕΡΤια την προπαγάνδα του ευκολότερα.\nΓια τον ΣΥΡΙΖΑ ο θάνατος της μη ελεγχόμενης απ αυτόν δημοσιογραφίας είναι απαραίτητη προϋπόθεση για να ζήσει. Αυτή είναι η γραμμή του κι αυτή μαρτυράει το φασισμό του. Επειδή, αυτή η νοοτροπία μη ανοχής άλλης νοοτροπίας σημαίνει αντιδημοκρατική κουλτούρα. Και η απόπειρα εγκατάστασης ενός καθεστώτος, που θα έχει έναν κεντρικό σχεδιασμό και έλεγχο λέγεται Ολοκληρωτισμός. Και τα δύο μαζί, φασισμός.\nΟ ΣΥΡΙΖΑ, και δυστυχώς ένα μεγάλο μέρος των πολιτών, δεν κατέχει ότι η δημοσιογραφία δεν είναι μία και δεν υπόκειται παρά μόνο σε ενός την κρίση: Σ αυτού στον οποίο απευθύνεται. Αυτός την ανοίγει, αυτός την κλείνει, αυτός την ανεβάζει, αυτός την κατεβάζει. Κι όλο αυτό είναι συνάρτηση ενός και μοναδικού παράγοντα: Της Παιδείας.\nΕπειδή η Παιδεία είναι το μόνο κριτήριο που κάνει έναν αναγνώστη, έναν ακροατή, έναν τηλεθεατή να προτιμάει αυτό από εκείνο και όχι το άλλο. Ακόμα, πολύ απ αυτό, λιγότερο από κείνο και λίγο από το άλλο.\nΟ «πελάτης», λοιπόν φτιάχνει τα «μαγαζιά», ο πελάτης τα κλείνει αν δεν τον ικανοποιούν. Ο πελάτης στηρίζει με την αναγνωσιμότητα, τη θεαματικότητα, την ακροαματικότητα την αξιολόγηση των ειδήσεων των Μέσων, ο πελάτης βρίζει και συ απολογείσαι, αλλάζεις ή υπερασπίζεσαι την αξιολόγησή σου, ο πελάτης σε κρίνει, ανάλογα με το πολιτιστικό του επίπεδο και τα ανδιαφέροντά του. Ούτε η κυβέρνηση ούτε ο θεός ο ίδιος. Εξαίρεση η ΕΡΤ, η οποία σιτίζεται ανεξέλεγκτα από την τσέπη όλων των Ελλήνων. Με μόνο κριτήριο οτι είναι... κρατική, άρα αντικειμενική ενημέρωση! Η ΕΡΤ!!!\nΚανείς αναγνώστης του Ciao ή της Espresso δε δίνει δεκάρα για την ομιλία Τσίπρα στη Θεσσαλονίκη. Και κανείς αναγνώστης του «Ελεύθερου Τύπου» ή του «Ριζοσπάστη» δεν θα πάρει την εφημερίδα για να διαβάσει διθυράμβους για τον πρωθυπουργό. Κανείς τηλεθεατής του ΜΕGΑ δεν ακούει Πρετεντέρη για να του υμνεί τον ΣΥΡΙΖΑ. Και κανείς τηλεθεατής του ΣΚΑΙ δεν ακούει δελτίο ειδήσεων για να θαυμάσει τα σοσιαλιστικά επιτεύγματα της κυβέρνησης. Όποιος θέλει οικονομικά νέα διαβάζει Ναυτεμπορική και όποιος θέλει σεξ αγοράζει «SIRINA». Κι όποιος θέλει κυβερνητική υμνολογία αγοράζει «Αυγή».. Απλά και ξάστερα.\nΕπειδή στη δημοσιογραφία δεν υπάρχει ορισμός της είδησης. Παγκοσμίως. Υπάρχει ορισμός του πελάτη. ΤΙΠΟΤΕ ΑΛΛΟ. Τελεία και παύλα. Όλα τα άλλα είναι ωραίες κουβέντες για να περνάει η ώρα. Αερολογίες ωραιοποίησης της πραγματικής ζωής.\nΓιατί, για να ανοίξει ένα Μέσο το πρώτο που κάνει είναι να αποφασίσει σε ποιους θα απευθυνθεί. Ποιοι θα είναι οι πελάτες. Από πού θα σιτίζεται για τα έξοδά του. Το Μέσο, το κάθε Μέσο, εκπροσωπεί κόσμο. Λαό. Αντιλήψεις. Πιστεύω. Νοοτροπίες. Απόψεις. Όχι όλες τις απόψεις. Τις απόψεις των πελατών του. Του κόσμου τον οποίο εκπροσωπεί. Τον οποίο αντιπροσωπεύει. Αυτή είναι η ισχύς του. Η ΑΠΗΧΗΣΗ.\nΓια τον Ολυμπιακό σοβαρό Μέσο είναι πχ "Το Φως". Για τον Αεκτζή ο Δικέφαλος. Και ελάχιστα Μέσα απέκτησαν την ΑΠΗΧΗΣΗ του ποικίλου αποδεκτού σοβαρού σαν την "Ελευθεροτυπία" ή την "Καθημερινή", κι αυτά για συγκεκριμένα χρονικά διαστήματα.\nΟι δημοσιογράφοι από την πλευρά τους, δεν είναι παρά οι εκφραστές και υπηρέτες του κόσμου που εκπροσωπούν. Όχι όλου του κόσμου. Του κόσμου όπου απευθύνονται. Η ελευθερία γνώμης τους εξαρτάται από ένα πράγμα: Από την ΑΠΗΧΗΣΗ, δηλαδή την αποδοχή, δηλαδή την είσπραξη από το κοινό. Από κανέναν άλλο. Αν έχεις απήχηση και σε διώξουν από το Μέσο για άλλους λόγους, έχεις τεράστιες πιθανότητες να βρεις αλλού στέγη. Γιατί κουβαλάς πελάτες.\nΗ ΑΠΗΧΗΣΗ λοιπόν είναι που χαλάει τη σούπα του ΣΥΡΙΖΑ. Θέλει την απήχηση των δικών του απόψεων μόνο. Και νομίζει ότι μπορεί να το πετύχει περιορίζοντας ή απαγορεύοντας την απήχηση άλλων απόψεων! Δεν ξέρει, γιατί δεν έχει ιδέα από ελεύθερη διακίνηση ιδεών, ότι την απήχηση δεν μπορείς να την εκβιάσεις ή να την αγοράσεις. Μπορείς μόνο να την ΚΕΡΔΙΣΕΙΣ.\nΔεκάδες ανελεύθερα καθεστώτα είχαν όλη την προπαγάνδα στα χέρια τους. Κανένα δεν επέζησε και δεν έγινε τόσο αποδεκτό όσο θέλει ο ΣΥΡΙΖΑ να επιβάλει τις απόψεις του.\nΤο θλιβερό στην ελληνική περίπτωση είναι ότι ο ΣΥΡΙΖΑ έχει για αρωγούς στην επίθεσή του κατά του Τύπου τους εκπρόσωπους εκείνων που θα ώφειλαν να υπερασπίζονται την ελευθεροτυπία με νύχια και με δόντια. Τους εκπρόσωπους των δημοσιογράφων. Οι οποίοι, αντί να επιβάλουν το σκασμό σε μια κυβέρνηση και στα στελέχη της που ανακατεύονται εκεί που δεν τους σπέρνουν, είτε σωπαίνουν εκκωφαντικά, όπως με τις δηλώσεις Γεροβασίλη, είτε περιορίζονται σε συνδικαλίστικες ντουφεκιές στον αέρα σαν τις τετριμμένες και επιβλαβείς για τη δημοσιογραφία άκριτες απεργίες. Δεδομένου ότι η δύναμη της δημοσιογραφίας είναι η ΔΗΜΟΣΙΕΥΣΗ, όχι η σιωπή. Τη δημοσίευση τρέμουν κυβερνήσεις, κόμματα, λαμόγια, επιχειρηματίες και λοιποί συγγενείς.\nΠοιος, όμως να επιβάλει το σκασμό στις κυβερνήσεις όταν ανακατεύονται σε μια δουλειά, που είναι τόσο δύσκολη, τόσο πολύπλοκη και τόσο ευαίσθητη για τη Δημοκρατία, μιά και ο ίδιος εδώ και χρόνια με τους εκπροσώπους του έχει απαξιώσει το κύρος αυτής της δουλειάς σε κολλητιλίκια με κάθε κυβέρνηση και σε παρακαλετά αντί για αξιώσεις για τα δικαιώματά του.\nΌταν οι ίδιοι οι Έλληνες δημοσιογράφοι δεν έχουν μάθει (το μαθαίνεις έξω από τη χώρα στα πρώτα βήματα της δουλειάς σου) ότι ο υπ αριθμόν ένα εχθρός τους είναι το κράτος, οι κυβερνήσεις, η εξουσία επειδή είναι ο υπ αριθμός ένα εχθρός των συμφερόντων του πελάτη των Μέσων τους: Του λαού. Όταν οι ίδιοι οι Έλληνες δημοσιογράφοι χαϊδολογάνε αντί να μαστιγώνουν τον κάθε πολιτικάντη αυστηρά όπου τον έχουν, όπως κάνουν οι ξένοι συνάδερφοί τους. Επειδή δεν ξέρουν ότι κανείς δεν σε σέβεται όταν τον χαϊδεύεις. Όλοι σε σέβονται όταν σε φοβούνται.\nΠώς να το ξέρουν. Τέτοιους παράγει η νεοελληνική κοινωνία.\nY.Γ. Την ώρα που τέλειωνα το άρθρο είχα την ατυχία να πέσω επάνω στη συνέντευξη του πρωθυπουργού στους δημοσιογράφους για τα κανάλια και την ενημέρωση. Δύο μόνο παρατηρήσεις για σήμερα:\nΟ πρωθυπουργός απαντώντας, στις ευγενικές και χλιαρές σε τόνο ερωτήσεις, με αέρα τσαμπουκά που του έχουν δώσει οι ίδιοι οι δημοσιογράφοι, αφού δεν ξέρουν οτι δουλειά τους είναι να μη χαρίζονται σε καμιά κρατική εξουσία, επανέλαβε τα ίδια ψέμματα, που επαναλαμβάνει ανερυθρίαστα γιά το θέμα:\nΑ. Ότι τα κανάλια δεν έχουν πληρώσει εδώ και 27 χρόνια τίποτε, ενω έχουν πληρώσει πάνω από 5 δισ. σε δικαιώματα συχνοτήτων, ειδικό φόρο τηλεόρασης, φόρους μισθωτων, ασφαλιστικές εισφορές και υπεραξία.\nΒ. Ότι τα κανάλια πλήρωναν με αέρα, ενω ξέρει πολύ καλά οτι αέρας στήν επιχειρηματική ορολογία είναι η τριτεγγύηση που έδωσε ο ΣΥΡΙΖΑ στην "Αυγή" για να πάρει ένα δάνειο που δεν αντιστοιχούσε στις δυνατότητές του, μιλώντας όμως για την εγγύηση που πήρε ο ΔΟΛ με περιουσιακά στοιχεία 500 "Αυγών" και την οποία ο εκδοτης του ονόμασε με την επιχειρηματική ορολογία "αέρα". Ο πρωθυπουργός και ο ΣΥΡΙΖΑ έκαναν οτι δεν ξέρουν τον όρο!\nΓ. Την αθλιότητα οτι τα ιδιωτικά ΜΜΕ δεν αντέδρασαν στο μαυρο της ΕΡΤ, ενώ ήταν αυτά τα κανάλια, που έδωσαν διαρκώς την εικόνα και τον τόνο στους πολίτες για όσα γίνονταν επί μέρες.\nΔ. Τη ντροπή οτι το Συμβούλιο Επικρατείας δεν μπορεί να μη βγάλει νόμιμο το διαγωνισμό- παρωδία Παππά, προκαταλαμβάνοντας με θράσσος απόφαση διακστηρίου κ.α.\nΟι δημοσιογράφοι, που ήταν απέναντί του και τον ρώτησαν για τις αθλιότητες της κυβέρνησης με τα κανάλια και την ενημέρωση, ήταν εξαιρετικά χλιαροι και επιεικείς σε σχέση με όσα επιτάσσει η επαγγελματική δημοσιογραφία απέναντι σε έναν κρατικό παράγοντα, που δρά κατά του Τύπου και, επιπλέον, ψεύδεται με έωλα επιχειρήματα, πολλά από τα οποία είναι λασπολογίες.\nΣε μιά δυτική χώρα, όπου οι δημοσιογράφοι μαθαίνουν από τα γενοφάσκια τους ποιά είναι η δουλειά τους, ο αντίστοιχος πρωθυπουργός με αντίστοιχη στάση και δηλώσεις θα είχε φύγει τρέχοντας από την αίθουσα από τη σκληρότητά τους.\nΕδώ, όμως, ο πρωθυπουργός έχει μεσάνυχτα από το τι σημαίνει και πώς λειτουργεί η ενημέρωση και η Δικαιοσύνη. Όπως, δυστυχώς, και πολλοί δημοσιογράφοι γιαυτό και ανέχονται το ύφος και τα ψέμματά του. Όταν αλλάξουν αυτοί και αρχίσουν να σέβονται τον εαυτό τους και τη δουλειά τους θα αναγκαστεί να αλλάξει και ο κάθε θρασύς υπουργός και πρωθυπουργός.


Συμφωνία Τουρκίας - Λιβύης: Η 'παγίδα' της Άγκυρας με στόχο τη συνεκμετάλλευση\nΗ Αθήνα μέσω ΟΗΕ και ΕΕ καταγγέλλει ως άκυρη τη συμφωνία Τουρκίας- Λιβύης. Πού το πάει ο Ερντογάν για τις ενεργειακές πηγές της Ανατολικής Μεσογείου. Σήμερα ο Δένδιας καλεί το Εθνικό Συμβούλιο Εξωτερικής Πολιτικής.\nΗ διπλωματική μάχη της Ελλάδας κατά της συμφωνίας Τουρκίας- Λιβύης μέσω ΟΗΕ και ΕΕ συνεχίζεται, ενώ συνεχίζονται όμως και οι τουρκικές προκλήσεις, με τον Ρετζέπ Ταγίπ Ερντογάν να μιλά για κοινές έρευνες με τη Λιβύη στις περιοχές που ορίζει το περίφημο μνημόνιο και να απειλεί τη χώρα μας ότι θα πληρώσει για τις ενέργειες της.\nΗ Αθήνα με δύο επιστολές προς τον ΓΓ και το Συμβούλιο Ασφαλείας του ΟΗΕ θέτει το ζήτημα της άκυρης και παράνομης συμφωνίας, ενώ στο Συμβούλιο Εξωτερικών Υποθέσεων χθες στις Βρυξέλλες ο υπουργός Εξωτερικών Νίκος Δένδιας ζήτησε την ρητή καταδίκη των συγκεκριμένων μνημονίων, τη δημιουργία πλαισίου κυρώσεων, εάν η Τουρκία και η κυβέρνηση της Τρίπολης δεν συμμορφωθούν και βεβαίως τη στήριξη της Ελλάδας και της Κύπρου. Ετοίμασε έτσι το έδαφος για τη Σύνοδο Κορυφής της Πέμπτης και της Παρασκευής, όπου θα ζητήσει την παρέμβαση των Ευρωπαίων εταίρων ο πρωθυπουργός Κυριάκος Μητσοτάκης. Ο κ.Δένδιας εν τω μεταξύ συγκαλεί σήμερα το μεσημέρι το Εθνικό Συμβούλιο Εξωτερικής Πολιτικής για να ενημερώσει τα κόμματα της αντιπολίτευσης με στόχο κοινή εθνική γραμμή.\nΣτο Συμβούλιο Εξωτερικών Υποθέσεων η χώρα μας έλαβε χθες στήριξη από τη Γαλλία, από την Ιταλία, από την Κύπρο, από την Ολλανδία. Ο Εμμανουέλ Μακρόν, ο οποίος στηρίζει την προσκείμενη στο στρατηγό Χαφτάρ αντιπολίτευση στη Λιβύη, αναμένεται να είναι ο πιο ένθερμος σύμμαχος της Ελλάδας στο ζήτημα αυτό στη Σύνοδο Κορυφής της ΕΕ, όπως ήταν και στη Σύνοδο το ΝΑΤΟ.\nΚαι η Αθήνα εκ των πραγμάτων επιχειρεί να τορπιλίσει τη συμφωνία Τουρκίας- Λιβύης εστιάζοντας στο ότι η κυβέρνηση Σάρρατζ δεν έχει στην πραγματικότητα τη νομιμοποίηση να υπογράψει ένα τέτοιο μνημόνιο και στηρίζοντας τη λιβυκή αντιπολίτευση. Ο πρόεδρος της Βουλής της Λιβύης Aguila Saleh Eissa, που θα επισκεφθεί την Πέμπτη την Αθήνα, αποδομεί τη συμφωνία με την Τουρκία, με μια μακροσκελή επιστολή προς τον ΟΗΕ, την οποία η ελληνική πλευρά χρησιμοποιεί ως διπλωματικό επιχείρημα. Ενώ ο αρχηγός του Γενικού Επιτελείου Ναυτικού της Λιβύης, ναύαρχος Φαράζ αλ Μαχντάουι δήλωσε χθες: “Έχω διαταγή, άμα έρθουν τα καράβια έρευνας των Τούρκων, θα έχω μία λύση. Να τα βουλιάξω εγώ. Έχω διαταγή από τον κύριο Χαφτάρ”.\nΤο αυτί του Ερντογάν πάντως δε μοιάζει να ιδρώνει παρά την αμφισβήτηση της νομιμότητας τόσο της συμφωνίας αυτής καθεαυτής όσο και του δικαιώματος της κυβέρνησης Σάρρατζ να την υπογράψει. Και αυτό καθώς στόχος του διαπιστώνεται όλο και πιο ξεκάθαρα ότι είναι η δημιουργία τετελεσμένων με στόχο την συνεκμετάλλευση των ενεργειακών πηγών της Ανατολικής Μεσογείου, σέρνοντας την Ελλάδα στο τραπέζι των διαπραγματεύσεων με διπλωματικά ή στρατιωτικά μέσα. Ο Τούρκος πρόεδρος έδειξε ξεκάθαρα χθες ποιος είναι ο στόχος του, δηλώνοντας μετά τη συμφωνία με Λιβύη ότι Κύπρος, Αίγυπτος, Ελλάδα και Ισραήλ δεν μπορούν να σχηματίσουν τη γραμμή μεταφοράς φυσικού αερίου, χωρίς τη συναίνεση της Τουρκίας. Λέξη κλειδί, η “συναίνεση”.\nΗ Άγκυρα ξεκίνησε την τακτική αμφισβήτησης στο Αιγαίο από το 1973, όταν για πρώτη φορά έγινε γνωστή η ύπαρξη ενεργειακών κοιτασμάτων πέρα από αυτό της Θάσου, επισημαίνουν έμπειρα πολιτικά στελέχη. Τα τελευταία 46 χρόνια συνεχίζει σταθερά σε αυτή την πολιτική: Παλιότερα η διελκυστίνδα αφορούσε την υφαλοκρηπίδα, πλέον και την ΑΟΖ. Το ερώτημα όμως είναι: Γιατί η Τουρκία επιλέγει να κορυφώσει με τη συμφωνία με τη Λιβύη τις αμφισβητήσεις της τώρα; Θεωρεί το τουρκικό “βαθύ κράτος” πως αυτή είναι η πιο κατάλληλη στιγμή από πλευράς γεωπολιτικών και αμυντικών συσχετισμών;\nΓια την Τουρκία σε κάθε περίπτωση το timing μοιάζει ιδανικό, καθώς για πρώτη φορά νιώθει ασφαλής σε σχέση με το “ρωσικό κίνδυνο”, αφού Ερντογάν και Πούτιν τα “έχουν βρει”, επισημαίνουν έμπειρα πολιτικά στελέχη. Αυτός που φοβάται η Άγκυρα δεν είναι οι ΗΠΑ, στο στρατηγικό σχεδιασμό των οποίων για την περιοχή η σύμμαχος στο ΝΑΤΟ Τουρκία είναι απαραίτητη. Αλλά η Ρωσία, η μόνη χώρα της ευρύτερης περιοχής με την ισχύ να απειλήσει την Τουρκία. Υπενθυμίζεται εξάλλου ότι η περίφημη πολιτική των αγωγών του Κώστα Καραμανλή είχε και αυτό το στόχο: Τη συμμαχία Ελλάδας- Ρωσίας ώστε η Μόσχα να μην φλερτάρει με την Άγκυρα. Αν και βέβαια τα ανοίγματα στη Ρωσία δεν είχαν καθόλου ενθουσιάσει τότε τους Αμερικανούς...\nΔεν είναι τυχαίο ότι ο Ερντογάν μιλώντας χθες στο TRT αναφέρθηκε στην πρόθεση του να συναντηθεί με το Βλαντιμίρ Πούτιν, λέγοντας χαρακτηριστικά “Δε θέλω ο Χαφτάρ να γεννήσει μία νέα Συρία στις σχέσεις με τη Ρωσία” και προαναγγέλλοντας ότι θα επικοινωνήσει τηλεφωνικά με το Ρώσο Πρόεδρο για το θέμα της συμφωνίας με τη Λιβύη. Υπενθυμίζεται ότι η Μόσχα στηρίζει την αντιπολίτευση του στρατηγού Χαφτάρ και έχει καταδικάσει τη συμφωνία Τουρκίας- Λιβύης. Ο “σουλτάνος” όμως φιλοδοξεί να ελιχθεί στο ζήτημα αυτό προκειμένου να μη διακινδυνεύσει τις ισορροπίες στις ρωσοτουρκικές σχέσεις.\nΤην ίδια στιγμή, το ΝΑΤΟ επισήμως τηρεί τη γνωστή στάση των ίσων αποστάσεων, παρότι στη Σύνοδο του Λονδίνου, ισχυρά κράτη μέλη άσκησαν έντονες πιέσεις στον Ερντογάν. Και οι ΗΠΑ δεν αποτελούν προβλέψιμο παράγοντα, καθώς μπαίνουν σε μία ιδιαίτερα τοξική μακρά προεκλογική περίοδο, με την παραπομπή του Ντόναλντ Τραμπ να περιπλέκει τα πράγματα.\nΗ "απαγορευμένη λέξη" συνεκμετάλλευση\nΗ “συνεκμετάλλευση” βεβαίως είναι μία λέξη την οποία καμία ελληνική κυβέρνηση δε μπορεί εύκολα να πει. Όχι διότι είναι κάτι αδιανόητη de jure, καθώς ένας ρεαλιστής δε θα είχε λόγο να μη συζητήσει μία συμφωνία που θα διασφάλιζε σε σημαντικό ποσοστό τα συμφέροντα της χώρας: Αλλά το θέμα είναι ακριβώς το ποσοστό. Συνεκμετάλλευση μπορεί να σημαίνει 80%-20%, μπορεί όμως να σημαίνει και 50%- 50% ή ακόμη και 20%- 80%. Το ζήτημα είναι κάτω υπό ποιες συνθήκες σύρεται κανείς σε μία τέτοια συζήτηση. Και ακόμη ότι δεν μπορεί να διασφαλιστεί πως ακόμη και να ερχόταν οι δύο χώρες σε μία συμφωνία, η απέναντι πλευρά δε θα την αμφισβητούσε διαρκώς επιδιώκοντας μεγαλύτερο μερίδιο.\nΤο πιο ανησυχητικό σημείο δε των χθεσινών δηλώσεων Ερντογάν είναι η απειλή πως οι ερευνητικές δραστηριότητες θα συνεχιστούν στην ανατολική Μεσόγειο. Διότι ενδέχεται να κρύβει τις προθέσεις της Άγκυρας να επιχειρήσει να δημιουργήσει τετελεσμένα όχι ξεκινώντας γεωτρήσεις, αλλά ξεκινώντας έρευνες και επιδιώκοντας ένα επεισόδιο που θα έσερνε την Ελλάδα στο τραπέζι των διαπραγματεύσεων.


Πύλη Ιάσωνος και Ρέας - Συναυλία αρχαιοελληνικής μουσικής στο Εθνικό Μουσείο Κοπεγχάγης\nΤρίτη, 19 Ιανουάριος 2010 19:00\tΕλλάς\t- Ελληνίδες Φωνές\nΣυναυλία αρχαιοελληνικής μουσικής στο Εθνικό Μουσείο Κοπεγχάγης.\nΜε αφορμή το τραγούδι του Σεικίλου.\nΣτις 24-1-2010, το σύνολο αρχαιοελληνικών οργάνων ΛύρΑυλος του Παναγιώτη Στέφου, θα πραγματοποιήσει συναυλία - διάλεξη στο αμφιθέατρο του Εθνικού Μουσείου της Κοπεγχάγης ερμηνεύοντας αρχαιοελληνικά σωζόμενα μουσικά κομμάτια αλλά και επιλεγμένα κομμάτια της παραδοσιακής μας μουσικής που διατηρούν ρυθμικά και μελωδικά στοιχεία από την αρχαιοελληνική μουσική, καλύπτοντας ένα χρονικό διάστημα χιλιάδων ετών.\nΟι εκδηλώσεις πραγματοποιούνται με την ευγενική υποστήριξη της Ελληνικής Πρεσβείας στην Κοπεγχάγη και της μη κερδοσκοπικής εταιρίας << Grand Charity of Greece >>.\nΣτα παραδοσιακά κομμάτια θα συμπράξει το χορευτικό τμήμα του Ελληνοδανικού πολιτιστικού συλλόγου << Αργοναύτες>> που εδρεύει στην Κοπεγχάγη ( πρόεδρος του συλλόγου από το 1993 ο δάσκαλος ελληνικού χορού Βασίλειος Στεφάνου ο οποίος είναι και η ψυχή της όλης διοργάνωσης ). Σε μια προσπάθεια να έρθουν οι κάτοικοι του εξωτερικού σε επαφή με την αρχαία ελληνική μουσική και να προβληθεί η ελληνική κουλτούρα και παράδοση, η εκδήλωση θα επαναληφθεί και σε 2 σχολεία της Κοπεγχάγης.\nΑξιοσημείωτο είναι το γεγονός ότι στο Εθνικό Μουσείο της Κοπεγχάγης φυλάσσεται η στήλη του Σεικίλου που είναι το πληρέστερο μουσικό κομμάτι της αρχαιότητος, από τα 60-65 που έχουν ανακαλυφθεί μέχρι σήμερα.\nΠρόκειται ουσιαστικά για ένα μικρό κίονα που χρονολογείται στον 2ο μΧ αιώνα. Το ποίημα που διασώζεται χαραγμένο πάνω σε αυτό, σχολιάζει το νόημα της ζωής, εγκωμιάζοντας ειδικότερα την ευζωία.\n« Όσο ζεις να χαίρεσαι, να λάμπεις,\nKαθόλου μη λυπάσαι,\nO χρόνος οδηγεί στο τέλος. »\nΠρόκειται για μια σύνθεση πάρα πολύ μικρή, απλά ενδεικτική της Αρχαίας Ελληνικής Μουσικής. Η μοναδικότητά της ωστόσο την καθιστά πολύτιμη.\nΕπίσης το κοινό θα ακούσει ζωντανά μια σειρά από 20 ανακατασκευασμένα πλήρως λειτουργικά όργανα (κατασκευασμένα από τον Π. Στέφο ) όπως : λύρα, βάρβιτο, κίθαρι, άρπα, φόρμιγγα, πανδούρα, δίαυλο, σύριγγα του Πανός, οστέινους αυλούς, σείστρα, κρόταλα, κύμβαλα, κογχύλια, άσκαυλο, (τσαμπούνα), ζουρνά, σαντούρι, κέρας, σάλπιγγα, το Πυθαγόρειο μονόχορδο κ.α.\nΕίναι ευκαιρία για εμάς να δείξουμε για μία ακόμα φορά ότι η μουσική της Αρχαίας Ελλάδας, (η οποία έχει αναγνωριστεί από τους ειδικούς ως μια από τις μεγάλες σελίδες της παγκόσμιας μουσικής ιστορίας και απόλυτα ισάξια με τις άλλες κορυφαίες δημιουργίες του Αρχαιοελληνικού Πολιτισμού), λειτούργησε ως μία «δεξαμενή» από την οποία η Μουσική της Ευρώπης άντλησε στοιχεία, από το ίδιο της το «πνεύμα» έως και τη θεματολογία της.\nΚαλλιτεχνικός Διευθυντής του συνόλου ΛύρΑυλος\nΧριστίνα Σιάκη : λύρα, πανδουρίς, βιολί.\nΌλγα Στέφου : λύρα, βάρβιτος, σαντούρι.\nΠαναγιώτης Στέφος : αρχαία κιθάρα, λύρα, σύριγξ, κoγχύλια, δίαυλος, άσκαυλος, ζουρνάς.


Απάντηση της "Δημοτικής Αναγέννησης"για την μεταστέγαση του Νηπιαγωγείου Π.Άστρους_\nΑρχική Δήμος Βόρειας Κυνουρίας Απάντηση της “Δημοτικής Αναγέννησης”για την μεταστέγαση του Νηπιαγωγείου Π.Άστρους_\nΑνίκανοι και συκοφάντες…\nΗ Δημοτική Αρχή μπροστά στην κατακραυγή των κατοίκων του Παραλίου Άστρους που για άλλη μια χρονιά το σχολείο τους θα λειτουργήσει ως πενταθέσιο και όχι ως εξαθέσιο και για να καλύψει τη «γύμνια» και την ανικανότητά της σε άλλο ένα θέμα έβαλε τον αντιδήμαρχο να συκοφαντήσει την αντιπολίτευση.\nΣυνιστούμε ψυχραιμία και σοβαρότητα.\nΔείτε εδώ τι ελέχθη στο δημοτικό συμβούλιο στις 6/9….\nΗ απάντηση της δημοτικής αρχής…\nΕμάς δεν μας εστάλει!! αλλά την μεταδίδουμε για την δική σας αντικειμενική και ανεξάρτητη ενημέρωση ,όπως κάνουμε πάντα …από το άλλο ΜΜΕ της περιοχής. δείτε εδώ\nΠροηγούμενο άρθροΞεκίνησαν οι εγγραφές, στον Πολιτιστικό Σύλλογο Άστρους…\n12/9:Πρόσκληση Δημοτικού Λιμενικού Ταμείου Βόρειας Κυνουρίας


Κόβονται στο απολύτως απαραίτητο τα τακτικά χειρουργεία – Sierafm\nΚόβονται στο απολύτως απαραίτητο τα τακτικά χειρουργεία\nΣτη δραστική μείωση κατά 80% των χειρουργείων στα δημόσια νοσοκομεία καταφεύγει η κυβέρνηση, καθώς η πανδημία επελαύνει.\nΜε εσωτερικό έγγραφο που υπογράφεται από την αναπληρώτρια υπουργό Υγείας Μίνα Γκάγκα, δίνεται οδηγία στα νοσοκομεία για τον περιορισμό των προγραμματισμένων τακτικών χειρουργείων έως και 80%.\nΑπό την οδηγία εξαιρούνται μονάχα «οι αυστηρώς έκτακτες και επείγουσες χειρουργικές επεμβάσεις καιθώς και τα ειδικά νοσοκομεία». Παράλληλα και σύμφωνα με την οδηγία, συνεχίζονται τα θεραπευτικά προγράμματα ασθενών με χρόνια προβλήματα υγείας.\nΗ απόφαση αυτή έρχεται την ώρα που καλά καλά τα νοσοκομεία δεν έχουν ανακάμψει από την προηγούμενη αντίστοιχη απόφαση για μειώσεις. Την ίδια ώρα που η πανδημία του κορωνοιου καλπάζει για μια ακόμα φορά με δεκάδες νεκρούς καθημερινά, εξίσου φονική φαίνεται να γίνεται και η “πανδημία” της λοιπής νοσηρότητας πλην Covid.\nΧιλιάδες ασθενείς παραμένουν στις λίστες αναμονής των νοσοκομείων χωρίς ορατή προοπτική να χειρουργηθουν για χρόνια σημαντικά πρόβλημα. Καταδικαζονται σε σοβαρή υποβάθμιση του επιπέδου ζωής τους ή ωθουνται αναγκαστικα στον ιδιωτικό τομεα για να χειρουργηθουν. Ποιος δε θυμάται την τεράστια αύξηση κερδών των ιδιωτικών κλινικών από τακτικές χειρουργικές επεμβάσεις που δεν μπορούσαν να γίνουν στα δημόσια νοσοκομεία στην προηγούμενη έξαρση της πανδημίας;\nΕδώ και τώρα επιτέλους πρέπει να ενισχυθούν με το αναγκαίο προσωπικό τα δημόσια νοσοκομεία. Να προσληφθούν όλοι οι γιατροί που έχουν εκδηλώσει επιθυμία για θέση στο ΕΣΥ. Να μονιμοποιηθουν χωρίς όρους και προϋποθέσεις όλοι οι επικουρικοί γιατροί που υπηρετούν. Εδώ και τώρα Επίταξη του ιδιωτικού τομέα της υγείας, υποδομές και εξειδικευμένο προσωπικό, για να δωθει η μάχη της πανδημίας. Καμία περιστολή των ήδη μειωμενων χειρουργικών επεμβάσεων στο ΕΣΥ».\nΘεσσαλονίκη: «Πάγωσαν» προσωρινά τα χειρουργεία στο «Γεννηματάς» επειδή βρέθηκε θετική αναισθησιολόγος\nΤο περιστατικό εντοπίστηκε στο Νοσοκομείο «Γεώργιος Γεννηματάς» και ήδη έχει προκαλέσει μεγάλη αναστάτωση. Προβληματισμό προκαλεί η περίπτωση μιας αναισθησιολόγου στη...\nΞέχασαν 15 γάζες μέσα σε γυναίκα μετά το χειρουργείο που έκανε – Τι αναφέρει στη μήνυσή της\nΣχεδόν πέντε μήνες έπειτα από την επέμβαση γυναικολογικής φύσης στην οποία υποβλήθηκε σε δημόσιο νοσοκομείο, μία γυναίκα ενημερώθηκε με αφορμή...\nΑπίστευτο: Ξέχασαν στην κοιλιά ασθενούς σπάτουλα 23,7 εκατοστών – Θα πληρώσουν 64.000 ευρώ αποζημίωση\nΗ ολομέλεια του Ελεγκτικού Συνεδρίου επιδίκασε σε βάρος ομάδας γιατρών, επικεφαλής της οποίας ήταν ο διευθυντής κλινικής-κρατικού νοσοκομείου της Κεντρικής...\n«Έκανα ακούσιες κινήσεις με το δεξί μου χέρι, μου έπεφταν πράγματα. Το χειρότερο από τα συμπτώματα ήταν οι παραισθήσεις. Και...


Γιατί κλαίω όταν σκέφτομαι το κορίτσι που φώναξε «Είσαι φαλακρή» στο παιδί μου - Down Syndrome\nΓενικά, έχουμε πολύ θετικές εμπειρίες από τις παιδικές χαρές μια και τ’άλλα παιδιά καλούν τη Φοίνιξ να παίξει μαζί τους. Αυτή τη φορά ήταν το ίδιο. Ωστόσο, ακριβώς πριν φύγουμε ένα μεγαλύτερο αγόρι, 8 ή 9 ετών κοίταξε τη Φοίνιξ και μου είπε: ’’Είναι ανατριχιαστική!’’\nΕπειδή είμαι και δασκάλα στο επάγγελμα, μου βγαίνει αυθόρμητα να διορθώνω τη συμπεριφορά των παιδιών. Έτσι παρ’ότι ήθελα να κλάψω με αυτήν την σκληρότητα, απάντησα στο παιδί κάπως θυμωμένα:’’Αυτό δεν είναι ωραίο!Δεν αποκαλείς τους ανθρώπους ανατριχιαστικούς, επειδή είναι διαφορετικοί. Είναι όμορφη. Είναι κακία αυτό που λες. ’’Μετά γυρίσαμε με τη Φοίνιξ σπίτι.\nΉμουνα για λίγη ώρα ταραγμένη και μετά αποφάσισα να γράψω μια ανάρτηση για τον τοπικό σύλλογο μητέρων-όχι για να επιτεθώ στο αγόρι, εξάλλου ήταν παιδί-αλλά για να διδάξω τις μητέρες και να τις ενθαρρύνω να αρχίσουν συζητήσεις με τα παιδιά τους για το πως όλοι οι άνθρωποι είναι διαφορετικοί και η διαφορετικότητα είναι όμορφη. Επίσης πρόσθεσα μερικές πληροφορίες για την αλωπεκία , μια αυτοάνοση πάθηση κατά την οποία πέφτουν τα μαλλιά. Η ανάρτηση έγινε δεκτή με ενθουσιασμό. Είχαμε εκατοντάδες σχόλια κι ενθαρρυντικές κουβέντες.\nΜετά από πολλές βδομάδες είχα πάρει μαζί μου τη Φοίνιξ σε τοπικό κατάστημα. Ένα μικρό κορίτσι μας προσπέρασε με τη μαμά της, έδειξε με το δάχτυλο τη Φοίνιξ και είπε:’’Είσαι καραφλή!Είσαι καραφλή!’’\nΤο ότι αυτή η μητέρα νουθέτησε την κόρη της και της έκανε συζήτηση σε ευρύτερη κλίμακα μέσα στην κοινωνία μας, έκανε τη διαφορά και παρείχε κατανόηση για τη διαφορετικότητα. Τέλος, μ’εκανε περήφανη που είμαι μέλος μιας κοινωνίας, προφανώς ανοιχτής στην εκμάθηση.


"Οι ξεναγοί στην κρίση κάνουν να δουλεύει η κρίση και να χτυπά η καρδιά".\nΜε αφορμή την Παγκόσμια Ημέρα Ξεναγού (21 Φεβρουαρίου), οι ξεναγοί της Αθήνας καλούν και φέτος όσους θέλουν να βλέπουν το ποτήρι μισογεμάτο, σε ένα κυνήγι μικρών και μεγάλων θησαυρών στην καρδιά της Αθήνας. Διοργανώνουν υπό την αιγίδα του Δήμου Αθηναίων ένα παιχνίδι για μικρούς και μεγάλους που προτιμούν να εστιάζουν στα όμορφα πράγματα. Όσοι θέλουν να συμμετάσχουν ας έλθουν την Κυριακή 24 Φεβρουαρίου στο μουσείο Ελευθερίου Βενιζέλου του Δήμου Αθηναίων στο πάρκο Ελευθερίας, όπου θα γίνεται η εγγραφή των συμμετεχόντων από τις 10 ως τις 12 το πρωί.\nΜε την εγγραφή τους οι συμμετέχοντες θα παραλαμβάνουν έναν κατάλογο με τα μουσεία και τα μνημεία που συμμετέχουν, όπου θα αναγράφεται και ένα συγκεκριμένο αντικείμενο του μουσείου ή ένα μνημείο, το οποίο και θα πρέπει να ανακαλύψουν. Στους αντίστοιχους χώρους θα υπάρχουν ξεναγοί, οι οποίοι και θα κάνουν μια παρουσίαση του αντικειμένου. Μέσα από την ξενάγηση αυτή, οι συμμετέχοντες θα εντοπίζουν την απάντηση σε ένα ερωτηματολόγιο που θα τους έχει δοθεί στην εκκίνηση. Θα πρέπει, δηλαδή, οι συμμετέχοντες να πάνε στα μουσεία, να εντοπίσουν το έκθεμα και τον ξεναγό, και να λάβουν την απάντηση. Όταν ολοκληρωθεί αυτή η διαδικασία και έχουν συγκεντρωθεί οι απαντήσεις, θα τις παραδίδουν στο τελευταίο μουσείο, σε έναν ξεναγό που θα είναι εκεί γι αυτό το σκοπό. Εκεί θα μας περιμένει και ο δημιουργός, μεταξύ άλλων, και του "Δρομέα" Κ. Βαρώτσος, έτοιμος να μιλήσει μαζί μας για τα έργα του.\nΠρόκειται για ένα διαφορετικό κυνήγι, όπου η συμμετοχή ανταμείβεται. Όλοι όσοι ολοκληρώνουν την αποστολή, θα κερδίζουν δωρεάν ξεναγήσεις από τους συναδέλφους μας, οι οποίες θα προσφερθούν την επόμενη Κυριακή, 3 Μαρτίου. Τα μουσεία και τα μνημεία που συμμετέχουν είναι: α) Μουσείο Ελευθέριος Βενιζέλος Δήμου Αθηναίων β) «Δρομέας», προαύλιος χώρος Εθνικής Πινακοθήκης γ) σταθμός Μετρό Ευαγγελισμός δ) Βυζαντινό και Χριστιανικό Μουσείο ε) Μουσείο Κυκλαδικής Τέχνης στ) Κτήριο Πινακοθήκης Νίκου Χατζηκυριάκου-Γκίκα (Μουσείο Μπενάκη). Το Σωματείο μας ελπίζει να αγκαλιάσουν όλοι την προσπάθεια μας αυτή, για να γνωρίσουν περισσότεροι Αθηναίοι την ομορφιά και την σπουδαιότητα των μουσείων της Αθήνας, να γνωρίσουν μια Αθήνα που δε μας πληγώνει, αλλά μας κάνει καλύτερους πολίτες. Ευχή μας είναι να γίνει το Κυνήγι Θησαυρού μόνιμος θεσμός και κάθε χρόνο να παρουσιάζουμε διαφορετικά μουσεία και μνημεία της πόλης μας.


Σε έντονο κλίμα η αντιπαράθεση για το επεισόδιο Κασιδιάρη – The Panhellenic Post\nΟ Υπηρεσιακός πρωθυπουργός κ. Παν. Πικραμένος\nΠάντως, όπως υποστηρίζει σε δήλωσή του ο ίδιος ο υποψήφιος βουλευτής, αλλά και όπως προκύπτει από το βίντεο, τόσο η κυρία Δούρου όσο και η κυρία Λιάνα Κανέλη “σφυροκοπούσαν” λεκτικά τον εκπρόσωπο της Χρυσής Αυγής με μάλλον απαξιωτικούς χαρακτηρισμούς ενώ σε κάποια στιγμή ακούστηκε και ένας υπαινιγμός για κάποιο δικαστήριο που εκκρεμεί σε βάρος του Κασιδιάρη, χωρίς βεβαίως αυτό να δικαιολογεί την χειροδικεία του εναντίον της κυρίας Κανέλη.\nΩστόσο, σύμφωνα με αντικειμενικούς παρατηρητές, εκείνος που φέρει την κύρια ευθύνη του επεισοδίου, είναι ο τηλε-παρουσιαστής κ. Γιώργος Παπαδάκης ο οποίος δεν προστάτεψε τον καλέσμένο του της Χρυσής Αυγής από τις φραστικές επιθέσεις της κυρίας Δούρου και της κυρίας Κανέλλη. Ούτε μπόρεσε να ελέγξει έγκαιρα την αντίδραση Κασιδιάρη ώστε να αποτραπούν τα χειρότερα. “Αρχικά του ξέφυγε εντελώς η συζήτηση και, εν συνεχεία και η όλη κατάσταση και φθάσαμε στη χειροδικεία”, έλεγαν στην Panhellenic Post..\nΆνανδρη χαρακτηρίστηκε η επίθεση με χαστούκια και γροθιές κατά της Λιάνας Κανέλλη (εκπροσώπου του ΚΚΕ) και με νερό κατά της Ρένας Δούρου (εκπροσώπου του ΣΥΡΙΖΑ) που εξαπέλυσε το πρωί της Πέμπτης σε ζωντανή εκπομπή στην τηλεόραση του ΑΝΤ1, ο υποψήφιος βουλευτής της Χρυσής Αυγής Ηλίας Κασιδιάρης.\nΉδη το πρακτορείο Associated Press παρουσίασε την είδηση για την επίθεση του Ηλία Κασιδιάρη στη Λιάνα Κανέλλη και η είδηση έπαιξε στο ABC News στην Huffington Post, με πηγή το Associated Press… και φυσικά θα κάνει το γύρο του κόσμου συμβάλλοντας στην ήδη αρνητική εικόνα που ορισμένα Διεθνή ΜΜΕ παρουσιάζουν για την Ελλάδα…\nΗ στιγμή της επίθεσης του υποψήφιου της Χρυσής Αυγής Κασιδιάρη εναντίον της κας Λιάνας Κανέλλη\nΌλα έγιναν όταν στη διάρκεια της συζήτησης, ο Ηλίας Κασιδιάρης, ενοχλημένος από παρατηρήσεις της Λιάνας Κανέλλη, με την οποία είχε έντονη λεκτική αντιπαράθεση, ξέσπασε εναντίον της εκπροσώπου του ΣΥΡΙΖΑ Ρένας Δούρου, την οποία αποκάλεσε «νούμερο» και της έριξε ένα ποτήρι με νερό. Η Λιάνα Κανέλλη σηκώθηκε, πέταξε ένα φύλλο χαρτί που κρατούσε στα χέρια της προς τη μεριά του Κασιδιάρη, σε μια προσπάθεια να υπερασπιστεί την Ρένα Δούρου. Τότε, μαινόμενος ο βουλευτής της Χρυσής Αυγής επιτέθηκε εναντίον της, αρχικά με χαστούκια και, στη συνέχεια, γρονθοκοπώντας την!\nΜάταια ο τηλε-παρουσιαστής κ. Γιώργος Παπαδάκης προσπάθησε να συγκρατήσει τον εκτός εαυτού υποψήφιο βουλευτή της Χρυσής Αυγής.\nΗ βουλευτής του ΚΚΕ κα Λιάνα Κανέλλη.\nΗ τηλεοπτική εκπομπή διεκόπη και ο υποψήφιος της Χρυσής Αυγής οδηγήθηκε από το στούντιο σε ένα άλλο δωμάτιο, ωστόσο -όπως είπε ο Γ. Παπαδάκης- έσπασε την πόρτα και ετράπη σε φυγή.\nΟ ίδιος ο δράστης της επίθεσης σε δήλωσή του μετά το περιστατικό (χωρίς να γίνει γνωστό που κρύβεται) υποστήριξε ότι πρώτη του επιτέθηκε η κα Κανέλλη και, μάλιστα, είπε ότι θα κινηθεί νομικά εναντίον της!\nΗ επίθεση καταδικάστηκε από τους εκπροσώπους όλων ανεξαιρέτως των λοιπών κομμάτων που παρενέβησαν δια των εκπροσώπων τους τηλεφωνικά στην εκπομπή.\nΟ εκπρόσωπος της Νέας Δημοκρατίας κ. Μιχαλάκης, καταδικάζοντας την άνανδρη επίθεση κατά των δύο βουλευτών, επεσήμανε την ανάγκη ο λαός με την ψήφο του να θέσει τη Χρυσή Αυγή εκτός Βουλής.\nΤο ΚΚΕ καταγγέλλει την “τραμπούκικη επίθεση” του εκπροσώπου της «Χρυσής Αυγής» ενάντια στη βουλευτή του ΚΚΕ Λιάνα Κανέλλη και γενικά τη συμπεριφορά του στο πάνελ της εκπομπής «Καλημέρα Ελλάδα», εναντίον και άλλων εκπροσώπων κομμάτων, όπως του ΣΥΡΙΖΑ.\n‘Τα ναζιστικά μορφώματα αντιμετωπίζονται από τον ίδιο το λαό, με την ισχυροποίηση και ριζοσπαστικοποίηση του εργατικού λαϊκού κινήματος. Μόνο ένα τέτοιο κίνημα ρήξης και ανατροπής μπορεί να εξουδετερώσει οριστικά τέτοιες οργανώσεις που είναι ένα μαστίγιο του ίδιου του συστήματος. Εξάλλου η «Χρυσή Αυγή» εδώ και πολλά χρόνια στηρίζει εργοδοτικούς μηχανισμούς κατά των εργαζομένων για το σπάσιμο απεργίας κ.λπ. επισημαίνει σε ανακοίνωσή του.\nΟ εκπρόσωπος της Δημοκρατικής Αριστεράς τόνισε μεταξύ άλλων, σχολιάζοντας το γνωστό «ανδραγάθημα» του Ηλία Κασιδιάρη: «Είναι ντροπή αυτές οι εικόνες. Ελπίζω πως όσοι ψήφισαν και έστειλαν στη Βουλή αυτά τα φασισταριά, αυτά τα υποκείμενα, να βγάλουν τα συμπεράσματά τους». «Τα φαινόμενα φασίζουσας νοοτροπίας πρέπει όχι μόνο να καταδικάζονται αλλά και να απομονώνονται. Η προάσπιση της Δημοκρατίας είναι υπόθεση ολοκλήρου του ελληνικού λαού».\n“Ο Ηλίας Κασιδιάρης είναι ψυχασθενής. Πρέπει να πάει στο ψυχιατρείο. Πρόκειται για διπολική διαταραχή. Να μπει φυλακή. Δεν μπορεί να ασχημονεί”, δήλωσε ο Απόστολος Γκλέτσος, μιλώντας στο Πρωινό ΑΝΤ1, σχετικά με την επίθεση του Ηλία Κασιδιάρη στη Λιάνα Κανέλλη.\nΣτο Σιδηρόκαστρο, Χρυσαυγίτης επιτέθηκε πριν λίγο, φραστικά, αλλά και με σπρωξιές, σε πρώην βουλευτή του ΠΑΣΟΚ. Η συνέχεια δόθηκε στο Αστυνομικό Τμήμα Σιδηροκάστρου.\nΟ κ. ΚΑΣΙΔΙΑΡΗΣ\nΟ υποψήφιος βουλευτής Ηλίας Κασιδιάρης\n“Πρώτη με χτύπησε η Λιάνα Κανέλλη και αμύνθηκα και γι’ αυτό θα μηνυθεί. Αν δεν προβληθεί το βίντεο από την αρχή, θα καταθέσω μήνυση και κατά του ΑΝΤ1» είναι το δημόσιο σχόλιο του εκπρόσωπου Τύπου της Χρυσής Αυγής, Ηλία Κασιδιάρη, εις βάρος του οποίου εκκρεμεί ένταλμα σύλληψης με την αυτόφωρη διαδικασία για το αδίκημα της απρόκλητης επικίνδυνης σωματικής βλάβης κατά της υποψηφίας βουλευτή του ΚΚΕ, Λιάνας Κανέλλη.\nΟ Γιώργος Παπαδάκης πήρε θέση. «Εγώ δεν ξανακαλώ στην εκπομπή μου εκπροσώπους της «Χρυσής Αυγής» και εάν το ΕΣΡ αποφασίσει να βάλει πρόστιμο στον ΑΝΤ1 δηλώνω δημοσίως ότι θα το πληρώσω εγώ!!!»\nΟ γνωστός δημοσιογράφος-παρουσιαστής κ. Γιώργος Παπαδάκης.


ΠΟΥ: Αναπτύσσονται πάνω από 20 εμβόλια για τον κορονοϊό | HuffPost Greece\n28/02/2020 18:38 EET | Updated 28/02/2020 19:39 EET\nΤα πρώτα αποτελέσματα αναμένονται μέσα σε μερικές εβδομάδες.\nΠάνω από 20 εμβόλια ενάντια στον νέο κορονοϊό είναι σε στάδιο ανάπτυξης, δήλωσε ο επικεφαλής του ΠΟΥ, Τέντρος Αντχανόμ Γκεμπρεγέσους, στο πλαίσιο της ημερήσιας συνέντευξης Τύπου του οργανισμού. Όπως πρόσθεσε, τα πρώτα αποτελέσματα δοκιμών αναμένονται μέσα στις επόμενες λίγες εβδομάδες.\nO ΠΟΥ ανέβασε το επίπεδο κινδύνου παγκοσμίως από τον κορονοϊό από «υψηλό» σε «πολύ υψηλό», υποστηρίζοντας πως η συνεχιζόμενη αύξηση κρουσμάτων και χωρών που επηρεάζονται αποτελούν ξεκάθαρα λόγο ανησυχίας. Ωστόσο, ο Μάικλ Ράιαν, εκτελεστικός διευθυντής του οργανισμού, τόνισε ότι δεν πρέπει να κατηγορηθεί κάποια μεμονωμένη χώρα για το ξέσπασμα. «είναι πολύ σημαντικό η ρητορική και το αφήγημα να είναι ισορροπημένα» είπε, προσθέτοντας πως η Κίνα δεν είναι υπεύθυνη για τον κορονοϊό όπως και η Λαϊκή Δημοκρατία του Κονγκό δεν ήταν υπεύθυνη για τον Έμπολα.\nΠαρόλα αυτά, ο δρ. Γκεμπρεγέσους είπε πως δεν χρειάζεται να περιμένουμε το εμβόλιο, καθώς υπάρχουν ήδη τρόποι για να αποφύγει κανείς να κολλήσει και να εξαπλώσει τον ιό. Ειδικοί σε θέματα υγείας ανά τον κόσμο ζητούν από τους πολίτες να πλένουν τα χέρια τους και να καλύπτουν το βήξιμο και τα φτερνίσματα. Υπενθυμίζεται πως τα συμπτώματα αρχίζουν με αύξηση της θερμοκρασίας και ακολουθούν ξερόβηχας και μετά από μια εβδομάδα δυσκολίες στην αναπνοή.\nPLUS: κορονοϊός κοροναϊός ΠΟΥ εμβόλιο


Παράταση λειτουργίας των Δομών Υποστήριξης Γυναικών στην Περιφέρεια Πελοποννήσου | Arcadia Portal\nΗ απόφαση στήριξης του Γιάννη Μπουντρούκα από το Περιφερειακό Συμβούλιο του ΚΙΝΑΛ\nΝοέμβριος 08, 2018 - 16:00\nΥποβλήθηκε από APOTROPEA SXOLIA (χωρίς επαλήθευση) στις Πέμ, 08/11/2018 - 18:35.\nΑκούγεται πως στο\nΑκούγεται πως στο Συμβουλευτικό Κέντρο της Τρίπολης θα προστεθεί η διακριτική επωνυμία "Εύη"\nΥποβλήθηκε από SKY (χωρίς επαλήθευση) στις Πέμ, 08/11/2018 - 22:55.\nΠΡΟΕΚΛΟΓΙΚΑ ΠΥΡΟΤΕΧΝΗΜΑΤΑ MADE IN TATULIS !!!! τα οποία, μετά από 5 λεπτά σβήνουν..........\nΥποβλήθηκε από Anonymous (χωρίς επαλήθευση) στις Σάβ, 10/11/2018 - 19:34.\nΑΠΟΤΡΟΠΕΕ ΣΧΟΛΙΑΣΤΗ ΚΑΙ\nΑΠΟΤΡΟΠΕΕ ΣΧΟΛΙΑΣΤΗ ΚΑΙ ΕΣΥ ΤΟΥ SKY ΓΙΑΤΙ ΛΕΤΕ ΤΟΣΕΣ ΑΝΟΗΣΙΕΣ . ΑΜΑ ΔΕΝ ΤΑ ΧΡΗΜΑΤΟΔΟΤΟΥΣΕ , ΣΙΓΟΥΡΑ ΘΑ ΣΤΑΣΙΑΖΑΤΕ ....


Ανδρέας Κωνσταντάτος: Καλώς τον, τον ΣΥΡΙΖΑ του 4%\nΟ πρώην υπουργός Παιδείας Κώστας Γαβρόγλου, ξαφνικά, το πρωί της Δευτέρας άρχισε να καλεί κόσμο να κατέβει στην ΑΣΟΕΕ.\n«Πάμε τώρα στο ΟΠΑ. Όσες και όσοι μπορούμε. Μην χάνουμε ώρα», έγραψε με τόση αγωνία, λες και το τανκ είχε φτάσει στην πόρτα του Πολυτεχνείου.\nΣτελέχη του ΣΥΡΙΖΑ, ύστερα από ένα 24ωρο αμηχανίας, ένιωσαν τα αριστερά κύτταρά τους, να «ανασταίνονται», μόλις πληροφορήθηκαν πως φοιτητές συγκεντρώνονται έξω από το κλειδαμπαρωμένο, με απόφαση της Συγκλήτου, κτίριο της ΑΣΟΕΕ. Ξύπνησαν από το υποτασικό σοκ που επέφερε η τετραπλή ήττα της περασμένης άνοιξης, για να ζήσουν ξανά επαναστατικές στιγμές.\nΔιαπίστωσαν, στη στιγμή, ότι κινδυνεύει η Δημοκρατία, οι θεσμοί, τα πανεπιστήμια, οι φοιτητές από την κυβέρνηση. Το γεγονός, πως τα πανεπιστήμια είναι αυτοδιοίκητα και το κτίριο της ΑΣΟΕΕ έκλεισε με απόφαση του αρμόδιου οργάνου που είναι η Σύγκλητος και ότι πρόσφατα η ελληνική βουλή ψήφισε την αλλαγή του θεσμού του πανεπιστημιακού ασύλου, ώστε στα πανεπιστήμια να αποδοθούν στην πανεπιστημιακή κοινότητα και να μην κρύβονται σ’ αυτά έμποροι ναρκωτικών, κατασκευαστές μολότοφ, το παραεμπόριο και οι μπαχαλάκηδες, ήταν μια απλή λεπτομέρεια.\nΚάποιοι βουλευτές τους έτρεξαν με λαχτάρα στο Οικονομικό Πανεπιστήμιο, αλλά τελικά τα άκουσαν από συγκεντρωμένους φοιτητές, που δεν ήταν δικοί τους. Τι κρίμα. Τόση αγωνία, τόσο τρέξιμο, τόση χαρά για να τους βρίσουν οι πιο Αριστεροί;\nΔεν πτοούνται όμως. Η ευκαιρία είναι ευκαιρία και δεν πρέπει να τη χάσουν. Έφτασε η ώρα να καταγγείλουν την σκληρή δεξιά κυβέρνηση του Κυριάκου Μητσοτάκη, η ώρα να επιστρέψουν στο πεζοδρόμιο.\nΉταν μια απόφαση που έλαβε η ηγεσία του ΣΥΡΙΖΑ, ύστερα από πολλές παλινδρομήσεις, αν θα επιστρέψει στον ακτιβισμό του παρελθόντος ή θα καθαρίσει τα παπούτσια του, για μπει στα σαλόνια της σοσιαλδημοκρατίας.\nΕάν ο ΣΥΡΙΖΑ ακολουθήσει οριστικά αυτή την πολιτική στρατηγική- επιστροφής στην πολιτική του 2013-14- στο Μέγαρο Μαξίμου, αλλά κυρίως στη Χαριλάου Τρικούπη πρέπει να ανοίγουν σαμπάνιες.\nΈνας ΣΥΡΙΖΑ μακριά από το κυρίαρχο ρεύμα της σημερινής κοινωνίας, θα διευκολύνει τους χειρισμούς της κυβέρνησης της ΝΔ, αλλά και τα πολιτικά σχέδια του Κινήματος Αλλαγής, για ανασύνταξή του.\nΗ αλήθεια είναι, όμως, πως στην Κουμουνδούρου ζουν ακόμα σε κατάσταση «βέρτιγκο» μετά την τετραπλή αποδοκιμασία τους από τον ελληνικό λαό. Δεν την έχουν χωνέψει ακόμα. Όπως γράφει στο βιβλίο του ο αριστερός Γάλλος δημοσιογράφος Φαμπιάν Περιέ, στο Μαξίμου έμειναν αποσβολωμένοι τη βραδιά των ευρωεκλογών... «Κανείς τους δεν περίμενε τόσο μεγάλη πτώση. Κάποιος από τον στενό κύκλο του Τσίπρα λέει, ότι “το απόγευμα στο Μαξίμου οι άνθρωποι του προέδρου δεν ήθελαν να πιστέψουν τα αποτελέσματα των exit polls. Κατά τη γνώμη τους, τα στοιχεία έκαναν λάθος”.\nΩς εκ τούτου, όταν συνέλθουν από την ήττα, θα πάρουν και τις τελικές τους αποφάσεις και εμείς θα μάθουμε ποιος θα επικρατήσει ή ποιος θα αλλάξει ξανά άποψη μέσα στο κόμμα. Έτσι κι αλλιώς έχουν μάθει από κωλοτούμπες.\nΠροηγούμενο Από τον Μάνταλο ως τα… πατατάκια του Φασούλα!\nΕπόμενο Παναθηναϊκός: Έφτασε η ώρα ο Χατζηγιοβάνης να απασχολήσει ποδοσφαιρικά!


Τίναξαν στον αέρα την Τράπεζα Πειραιώς στο Λυγουριό Αργολίδας (ΦΩΤΟ) | monemvasianews.gr UA-49499200-1\nΤίναξαν στον αέρα την Τράπεζα Πειραιώς στο Λυγουριό Αργολίδας (ΦΩΤΟ)\nΔιέλυσαν και έκλεψαν την τράπεζα Πειραιώς στο Λυγουριό Αργολίδας, ενώ ταρακούνησαν ολόκληρο σχεδόν το χωριό.\nΣυγκεκριμένα, γύρω στις 3 τα ξημερώματα του Σαββάτου 4 Νοεμβρίου 2017, άγνωστοι επιβαίνοντες σε αυτοκίνητο τύπου jeep, προφανώς κλεμμένου, εισέβαλαν στο κατάστημα της τράπεζας σπάζοντας την τζαμαρία.\nΣτην συνέχεια με εκρηκτικό διέλυσαν το ΑΤΜ και πήραν ότι είχε μέσα. Η πρόσκρουση και η έκρηξη ήταν τόσο δυνατή που ακούστηκε σε απόσταση εκατοντάδων μέτρων.\nΤο ωστικό κύμα ήταν τόσο δυνατό, που κατέστρεψε σχεδόν ολοσχερώς το κατάστημα, σπάζοντας ψευδοροφές, καταστρέφοντας το σύστημα ψύξης -θέρμανσης, ξηλώνοντας μάρμαρα από την θέση τους, ενώ προκάλεσε ταυτόχρονα ζημιές και σε αυτοκίνητα που βρίσκονταν έξω από το κατάστημα.\nΗ όλη επιχείρηση κράτησε ίσως λιγότερο από ένα λεπτό και το μόνο που πρόλαβαν να δουν οι περίοικοι, ήταν το αυτοκίνητο να απομακρύνεται από την διαλυμένη τράπεζα.\nΟι κλέφτες κατευθύνθηκαν προς την νέα οδό Λυγουριού – Ναυπλίου σε απόσταση δύο περίπου χιλιομέτρων, όπου αφού έκαψαν ολοσχερώς το jeep, επιβιβάστηκαν σε άλλο αυτοκίνητο που τους περίμενε και εξαφανίστηκαν προς άγνωστη κατεύθυνση.\nΝα σημειωθεί ότι εξειδικευμένο κλιμάκιο της αντιτρομοκρατικής από την Τρίπολη, με μηχανήματα και σκύλο ερευνά την υπόθεση, ενώ οι έρευνες διεξάγονται από το Αστυνομικό Τμήμα Επιδαύρου.


Φύλλο 122 Archives - Page 2 of 2 - ΚΑΛΛΙΠΕΥΚΗ\n22 & 23 Ιουνίου 2007 στην Καλλιπεύκη\nTo Πανεπιστήμιο Θεσσαλίας (Παιδαγωγικό Τμήμα Προσχολικής Εκπαίδευσης), το Εργαστήριο Λόγου και Πολιτισμού, ο Πανελλήνιος Όμιλος Φίλων Αφήγησης (Π.Ο.Φ.Α.) και o Μορφωτικός Εκπολιτιστικός Σύλλογος Απανταχού Καλλιπευκιωτών «Η ΠΑΤΩΜΕΝΗ» (ο Σύλλογός μας) συνδιοργανώνουν φέτος, το 3ο Φεστιβάλ Αφήγησης Κάτω Ολύμπου, στο χωριό μας στις 22 και 23 Ιουνίου 2007.\nΤο θέμα του φετινού φεστιβάλ είναι «Προφορικός και Γραπτός Λόγος – Τόποι και σημεία συνάντησης».\nΤο φεστιβάλ αρχίζει το βράδυ της Παρασκευής στις 8.00 στη «ΜΠΙΜΠΟ», με συνάντηση αφηγητών σε ελεύθερες αφηγήσεις και συνεχίζεται το πρωί του Σαββάτου στις 11.00, στο Κατασκηνωτικό Κέντρο Ελευθερία με το θεωρητικό μέρος. Το απόγευμα στις 5.00, στην Πατωμένη με αφηγήσεις από λαϊκούς και επαγγελματίες αφηγητές και άλλες δραστηριότητες.\nΤο φετινό φεστιβάλ, αλλά και τους οργανωτές, τιμούν με τη συμμετοχή τους οι:\nΗ Δαμιανού Δέσποινα, Επίκουρος Καθηγήτρια Πανεπιστημίου Θράκης\nΟ Αλεξιάδης Μηνάς, Καθηγητής Εθνικού Καποδιστριακού Πανεπιστημίου\nΑφηγητές από διάφορα μέρη της Ελλάδας\nΤα Μουσικά Σύνολα του Πανεπιστημίου Θεσσαλίας, με τη διεύθυνση της Μαρίας Θωίδου.\nΟ Τάσος Πατούλιας, από Καλλιπεύκη\nΗ Βάσω Μακρή, Αφηγήτρια, υπεύθυνη θεάτρου Όψεις\nΗ Αγνή Στρουμπούλη, Αφηγήτρια\nΗ Ευαγγελία Λαμπρέλη, Αφηγήτρια\nΗ χορωδία ενηλίκων της κοινότητας Καρυάς\nΗ Φωτεινή Χαμιδιελή, Ζωγράφος και\nένας μεγάλος, γνωστός καλλιτέχνης (με κάθε επιφύλαξη – το όνομά του θα το μάθετε με ανακοινώσεις στον τον τοπικό τύπο και στο διαδίκτυο).\nΘα υπάρχουν επίσης δραστηριότητες και παιγνίδια για παιδιά, εκθέσεις ζωγραφικής, εκθέσεις με υλικό από παραμύθια (σχολεία).\nΤο πρόγραμμα του Φεστιβάλ θα ανακοινωθεί το συντομότερο δυνατό. Για περισσότερες πληροφορίες μπορείτε να απευθύνεστε στον πρόεδρο του Συλλόγου μας.\nΓΙΑ ΜΙΑ ΚΑΛΛΙΠΕΥΚΗ ΟΜΟΡΦΗ ΚΑΙ ΚΑΘΑΡΗ\nΤο έχουμε αναφέρει θα το επαναλάβουμε και πάλι, η καθαριότητα είναι υπόθεση όλων μας. Με τον ερχομό της άνοιξης ας φροντίσουμε όλοι μαζί για ένα χωριό όμορφο, καθαρό. Ας αρχίσουμε από τις αυλές μας τα οικόπεδά μας.\nΕπίσης οι ιδιοκτήτες των εγκαταλειμμένων σπιτιών, πολλά από αυτά είναι επικίνδυνα, να φροντίσουν για την κατεδάφισή τους και την καθαρότητα του οικοπέδου τους.\nΚαλλιπευκιώτισσα και Καλλιπευκιώτη φρόντισε για την καθαριότητα του χωριού σου. Ρίξε τα σκουπίδια σου στο κάδο απορριμμάτων, όχι στα ρέματα , στα διπλανά οικόπεδα, στο δάσος.\nΚαλλιπευκιώτισσα και Καλλιπευκιώτη, ο κίνδυνος έλλειψης νερού το καλοκαίρι είναι μεγάλος. Η φετινή χρονιά είναι η πιο ξερή τα τελευταία πενήντα χρόνια, αφού οι βροχές ήταν ελάχιστες και τα χιόνια στα βουνά ανύπαρκτα. Τα νερά των πηγών που τροφοδοτούν το χωριό μας έχουν μειωθεί αισθητά.\nΓι αυτό βοήθησε κι εσύ. Μην σπαταλάς άσκοπα το νερό. Περιόρισε το πότισμα των κήπων, το πλύσιμο της αυλής μας, του αυτοκινήτου.\nΤΑ 100 ΧΡΟΝΙΑ ΤΟΥ ΙΕΡΟΥ ΝΑΟΥ\nΤΟΥ ΑΓΙΟΥ ΘΕΟΔΩΡΟΥ ΤΟΥ ΣΤΡΑΤΗΛΑΤΟΥ\nΜε ιδιαίτερη ευλάβεια και με την παρουσία πλήθος πιστών, αλλά και με την λαμπρότητα και επισημότητα που αρμόζει σ’ αυτές τις περιπτώσεις γιορτάσθηκαν τα 100 χρόνια από την ανέγερση του ιερού ναού, ημέρα της εορτής του Αγίου Θεοδώρου του Στρατηλάτου στις 8 Φεβρουαρίου 2007.\nΤο απόγευμα της Τετάρτης εψάλη ο μέγας αρχιερατικός εσπερινός χοροστατούντος του πατέρα Βησσαρίωνα. Το πρωί της Πέμπτης εψάλη ο όρθρος και η πανηγυρική θεία λειτουργία. Μετά το τέλος της θείας λειτουργίας τελέσθηκε αρτοκλασία υπέρ υγείας όλων των Καλλιπευκιωτών. Ακόμη η εκκλησιαστική επιτροπή προσέφερε σε όλους τους πατριώτες μας που ήταν στα καταστήματα μετά το τέλος της εκκλησίας καφέ.\nΤα συγχαρητήριά μας στον πατέρα Βησσαρίωνα και στην εκκλησιαστική επιτροπή. Ευχόμαστε ο Άγιος Θεόδωρος να δίνει αγάπη, υγεία, σε όλους τους Καλλιπευκιώτες και όχι μόνο.\nΜεγάλη επιτυχία σημείωσε και φέτος ο ετήσιος χορός μας, ο οποίος πραγματοποιήθηκε το Σάββατο 13-1-2007 στο κέντρο «Ακρόπολις» στο Αμπελώνα. Δεκάδες Καλλιπευκιώτες και φίλοι του χωριού μας με τις οικογένειές τους γέμισαν την αίθουσα, δείχνοντας για μια ακόμη φορά την αγάπη για το Σύλλογό μας, αλλά και την εμπιστοσύνη στα μέλη του Διοικητικού Συμβουλίου.\nΤο άριστο περιβάλλον, η καλή εξυπηρέτηση του κέντρου, η παρουσία της μεγάλης τραγουδίστριας κ. Παγώνας Αθανασίου, συνέβαλαν στην μεγάλη επιτυχία, (η μεγαλύτερη προσέλευση της τελευταίας δεκαετίας) και βοήθησαν ώστε να μείνουν όλοι ευχαριστημένοι.\nΉταν μια βραδιά γεμάτη κέφι και χορό αλλά και ευκαιρία για συνάντηση των πατριωτών μας.\nΣτον χαιρετισμό του ο πρόεδρος του Συλλόγου Θωμάς Τσιαπλές, αφού συνεχάρη την νέα δημοτική αρχή, ευχαρίστησε όλους τους πατριώτες που στηρίζουν τον Σύλλογο και αναφέρθηκε στα πεπραγμένα της χρονιάς που μας πέρασε, αλλά ανακοίνωσε και την διοργάνωση του 3 Φεστιβάλ αφήγησης το καλοκαίρι στις 23 Ιουνίου και πάλι σε συνεργασία με το Πανεπιστήμιο Θεσσαλίας.\nΤα δώρα ήταν προσφορά του Συλλόγου αλλά και φίλων, τους οποίους ευκαι χαριστούμε.\nΤην εκδήλωσή μας τίμησαν με την παρουσία τους, πατέρας Βησσαρίωνας, ο αντιδήμαρχος του δήμου μας κ. Αδάμος Καραμπίνας, ο πρόεδρος του Τοπικού Συμβουλίου Χρήστος Οικονόμου, ο πρώην δήμαρχος Χρήστος Καραναστάσης, ο ιδρυτής του λαογραφικού μουσείου Γόννων κ. Βασίλης Καραβιδές, ο υποδιοικητής της τροχαίας Μπάμπης Ψιψιλής, ο αντιπρόεδρος του συλλόγου Δομενικιωτών Δημήτρης Κονιατσιώτης και ο πολιτευτής Φίλιππος Σαχινίδης.\nΤο Δ. Σ. του Συλλόγου ευχαριστεί όλους όσους παρευρέθηκαν στην εκδήλωσή μας και ειδικότερα αυτούς που ξεκίνησαν και ήρθαν από το χωριό μας και δεν ήταν λίγοι αλλά και τον Τάσο Κομνηνό ο οποίος ήρθε από την Στυλίδα.\nΟ ΧΟΡΟΣ ΤΩΝ ΚΑΛΛΙΠΕΥΚΙΩΤΩΝ\nΤΟΥ ΝΟΜΟΥ ΠΙΕΡΙΑΣ\nΘεσμός πλέον έγινε ο χορός των Καλλιπευκιωτών του νομού Πιερίας. Έτσι και φέτος στις 27 Ιανουαρίου του 2007 πραγματοποιήθηκε ο χορός στην Καλλιθέα και στο κέντρο «Το Κουτούκι του Νικόλα» σ’ ένα διαφορετικό περιβάλλον, με πολύ καλή εξυπηρέτηση. Το διαφορετικό περιβάλλον η πολύ καλή εξυπηρέτηση, δημοτική μας ορχήστρα, συνέβαλαν ώστε να σημειώσει επιτυχία ο χορός και να μείνουν όλοι ευχαριστημένοι.\nΧαιρετισμό στους πατριώτες μας απηύθυνε ο πρόεδρος του συλλόγου μας, Θωμάς Τσιαπλές, ο οποίος αφού ευχήθηκε καλή χρονιά σε όλους, επανέλαβε την ανάγκη ενημέρωσης του συλλόγου μας και της εφημερίδας μας από τους εκεί πατριώτες μας. Επίσης αναφέρθηκε στην εφημερίδα του Συλλόγου η οποία αποστέλλεται σε όλους, αλλά δυστυχώς δεν φθάνει στα σπίτια πατριωτών μας και εξήγησε ότι δεν είναι εύθηνη του Δ.Σ. αφού αποστέλλεται κανονικά.\nΗ βραδιά πέρασε με πολύ κέφι και χορό το οποίο κράτησε μέχρι το πρωί. Την εκδήλωσή μας τίμησε με την παρουσία του ο δήμαρχος Πιερίας κ. Κώστας Κεραμιδιώτης.\nΤο Δ.Σ. του Συλλόγου ευχαριστεί τους όσους παρευρέθηκαν στην εκδήλωσή μας και ειδικά τον Αποστόλη Μασούρα και τον Θωμά Μπούτσικα, οι οποίοι ανέλαβαν και της ενημέρωση των πατριωτών μας στην Πιερία.\nΤΟ ΝΕΟ ΔΗΜΟΤΙΚΟ ΣΥΜΒΟΥΛΙΟ ΓΟΝΝΩΝ\nΣύμφωνα με τα αποτελέσματα των εκλογών που ανέδειξαν νικητή τον συνδυασμό ΝΕΑ ΔΗΜΟΤΙΚΗ ΚΙΝΗΣΗ, του Αναστασίου Τόλιου και με βάση τους σταυρούς που έλαβαν οι υποψήφιοι κάθε συνδυασμού, η σύνθεση του Δημοτικού Συμβουλίου είναι οι εξής:\nΔήμαρχος: Αναστάσιος Τόλιος\nΑπό τον συνδυασμό Νέα Δημοτική Κίνηση\nΑπό τον συνδυασμό Ανεξάρτητη Δημοτική Κίνηση\nΑπό τον συνδυασμό Γόνιμη Πορεία\nΠρόεδρος δημοτικού Συμβουλίου εξελέγη ο Θωμάς Τζέκας και αντιδήμαρχοι ορίσθηκαν οι:\nΑδάμος Καραμπίνας (πατριώτης μας) και ο Κωνσταντίνος Γουγουλιάς.\nΠρόεδρος του Τοπικού Συμβουλίου για την Καλλιπεύκη εκλέχτηκε ο Χρήστος Οικονόμου του Ιωάννου και για την Ιτιά ο Ιωάννης Ζιώγας, τους ευχόμαστε καλά επιτυχία στο έργο τους.\nΟΙ ΕΚΔΗΛΩΣΕΙΣ ΤΗΣ ΑΠΟΚΡΙΑΣ ΣΤΟ ΔΗΜΟ ΜΑΣ\nΓια να δώσει την ευκαιρία στους κατοίκους και επισκέπτες των Γόννων, ο Δήμος οργάνωσε εκδηλώσεις την Καθαρά Δευτέρα.\nΗ δημοτική ορχήστρα τα χορευτικά συγκροτήματα διασκέδασαν τους επισκέπτες και τους κατοίκους. Προσφέρθηκε φασολάδα, την οποία ετοίμασαν οι γυναίκες του συνεταιρισμού.\nΟύτε και φέτος άναψε φωτιά στο χωριό μας. Δυστυχώς αλλάξανε οι καιροί. Ούτε καρναβάλια δεν υπήρχαν. Ευτυχώς που ντύθηκαν μερικά παιδάκια και έτσι φάνηκε ότι ήταν απόκριες.\nη ανάπλαση της Πατωμένης\nκαι η κατασκευή του δρόμου Αλώνια - Ξενώνας Ασκουρίς\nΔύο έργα δημοπρατήθηκαν και θα κατασκευασθούν στο επόμενο διάστημα, η ανάπλαση της Πατωμένης και ο δρόμος Αλώνια προς τα περιβόλια. Τα δύο έργα θα δώσουν νέα πνοή στο χωριό μας, μιας η Πατωμένη η οποία είναι το σημείο αναφοράς του χωριού μας δέχεται πάρα πολλούς επισκέπτες, αλλά και η ασφαλτόστρωση του δρόμου Αλώνια – Ξενοδοχείο Ασκουρίς θα βοηθήσει την αναπτυσσόμενη αυτή περιοχή, όπου υπάρχουν ήδη σπίτια τα οποία θα λύσουν το πρόβλημα της βατότητας αλλά και καινούργια σπίτια τα οποία κατασκευάζονται.


Ἔργα καὶ ἡμέραι ΔΗΕ καὶ Σφακιανάκη… | Φιλονόη καὶ Φίλοι...\nἜργα καὶ ἡμέραι ΔΗΕ καὶ Σφακιανάκη…\n20 Φεβρουαρίου 2016 ἀπὸ τὸν/τὴν Παπαδοπούλου Γιούλη\nΤώρα ἐξηγοῦνται πάρα πολλὰ γεγονότα καὶ ἀδικαιολόγητες πράξεις τῆς ἀστυνομίας…\nΌταν ορισμένα χρόνια πριν, ξεκινούσαμε το osarena, μου ήταν αδύνατο να φανταστώ πως θα ερχόταν η στιγμή που θα ασχολούμασταν με ειδησεογραφία ή με κάτι άλλο πέραν των Linux how-to’s, εφαρμογών και διανομών. Ευτυχώς όμως, στην πορεία αυτό άλλαξε, καθώς ό,τι αφορά στο διαδίκτυο έγκειται στην σφαίρα της ενημερώσεως που πρέπει να παρέχουμε, αφού είναι θέματα τα οποία αφορούν πρωτίστως εμάς τους ιδίους.\nΜένοντας λοιπόν στην τρέχουσα ειδησεογραφία και μετά τα όσα έγιναν την 17η Φεβρουαρίου, σχετικά με την υποβάθμιση και στην ουσία μετακίνηση του Μανώλη Σφακιανάκη, νυν προϊσταμένου της Διώξεως Ηλεκτρονικού Εγκλήματος (ΔΗΕ), θα θέλαμε να μείνουμε στο θέμα και οι λόγοι γι’ αυτό είναι συγκεκριμένοι.\nΑφ’ ενός από την μια πλευρά έχουν ξεσαλώσει μερικές ιστοσελίδες οι οποίες έχουν κάθε λόγο να υποστηρίζουν τον Σφακιανάκη και αφ’ ετέρου επειδή τα όσα άλλα αντίθετα λέγονται είναι χαζομάρες, με αποτέλεσμα να έχουμε πνιγεί σε μια γλίτσα δημοσιεύσεων και απόψεων που μπάζουν από παντού.\nΔΗΕ: Η αρχή και η δημιουργία της\nΠριν περάσουμε στα υπόλοιπα, θα κάνουμε ένα μικρό ταξίδι αρκετό χρόνια πίσω, κάπου στις αρχές της δεκαετίας του 2000, όταν σαν ελληνόφωνο διαδίκτυο νοείτο το in.gr του Λαμπράκη και 4-5 ακόμα σελίδες/forums.\nΤην εποχή εκείνη λοιπόν, ήταν και μια παρέα νέων παιδιών, με άριστες σπουδές και γνώσεις της πληροφορικής που είχαν ιδρύσει μια τεχνολογική εταιρεία και πιο συγκεκριμένα παροχής υπηρεσιών ίντερνετ. Οι τύποι προφανώς ήταν πολύ καλοί στην δουλειά τους και έτσι τους πλησίασαν ιθύνοντες της ελληνικής αστυνομίας, προτείνοντάς τους να στελεχώσουν την υπό δημιουργία υπηρεσία, την οποία στην πορεία γνωρίσαμε ως ΔΗΕ. Σαν ανταλλάγματα, τους προσεφέρθη υψηλός μισθός και όλα τα έξοδα για μετεκπαίδευσή τους στις ΗΠΑ. Μια πρόταση η οποία και έγινε δεκτή από τους περισσότερους αυτής της ομάδας.\nΝα θυμίσουμε πως εκείνη την εποχή, ήταν σε εξέλιξη και τα καθέκαστα με την Ε.Ο. 17 Νοέμβρη, ενώ συγχρόνως οι ευρυζωνικές ταχύτητες έμπαιναν στην ζωή όλι και περισσοτέρων Ελλήνων.\nΌπως είναι ευνόητο, η νέα αυτή υπηρεσία, ήθελε διακαώς να κάνει την εμφάνισή της στην κοινή γνώμη. Έτσι, μια από τις πρώτες τους κινήσεις (όχι η πρώτη), ήταν να στοχοποιήσει τον μουσικοσυνθέτη Παναγιώτη Βήχο, φορτώνοντάς του κατηγορίες για «μαστροπεία», «πορνογραφία ανηλίκων» και «διευκόλυνση αλλότριας ακολασίας».\nΚάτι που σαν καλό χάπατο, η τότε κοινή γνώμη – σε ένα ελληνόφωνο διαδίκτυο που μόλις γεννιόταν – το δέχτηκε αδιαμαρτύρητα, ξεχνώντας πως κάποια χρόνια πριν (το 1998) ο Βήχος, ήταν αυτός που είχε κάνει επώνυμα την καταγγελία για τα κυκλώματα σωματεμπορίας με εμπλοκή αξιωματικού της αστυνομίας στην Σαντορίνη και πιο συγκεκριμένα του αστυνομικού διοικητή του νησιού. Συν τα άλλα, ο Βήχος, ήταν και ένας άνθρωπος με έντονη αντιεξουσιαστική δράση, κάτι που ενοχλούσε αφάνταστα το τότε κατεστημένο της εποχής.\nΗ υπόθεση αυτή βέβαια, έπαιρνε συνεχώς αναβολές, με την πρόφαση του φόρτου εργασίας και ενώ η υπόθεση βρισκόταν στα δικαστήρια και πλησίαζε η τετάρτη δίκη (2003), κλιμάκιο της Διώξεως Ηλεκτρονικού Εγκλήματος με επικεφαλής τον Μανώλη Σφακιανάκη, εισέβαλε στο σπίτι του κ. Βήχου παρουσία εισαγγελέα. Όπως ανέφεραν, ενεργούσαν στα πλαίσια προκαταρκτικής εξετάσεως καθώς υπήρχε καταγγελία ότι από τον υπολογιστή του γινόταν διακίνηση πορνογραφικού υλικού. Μάλιστα, όπως είχε καταγγείλει ο ίδιος, οι αστυνομικοί του ανέφεραν ότι είχαν ανακαλύψει την IP του σε μήνυμα που είχε γραφτεί σε πορνοσελίδα με το τηλέφωνο μιας δικηγόρου από το Ηράκλειο της Κρήτης. Ωστόσο όπως αποκαλύφθηκε μετά, το τηλέφωνο της δικηγόρου είχε τοποθετηθεί από μία πρώην φίλη του φίλου της δικηγόρου, η οποία και καταδικάστηκε.\nΌπως είναι ευνόητο επιστρατεύτηκαν και τα ΜΜΕ της εποχής, με κάποιες εφημερίδες να παρουσιάζουν ψευδή στοιχεία εις βάρος του μουσικοσυνθέτη, με αποτέλεσμα να βρεθεί μπλεγμένος σε μιαν υπόθεση ανάλογη με αυτήν που είχε καταγγείλει, φωνάζοντας από την πρώτη στιγμή πως ήταν αθώος. Τελικά, ο διοικητής αθωώθηκε παρά το γεγονός ότι εναντίον του είχε καταθέσει και υφιστάμενός του αστυνομικός. Τα δικαστήρια εις βάρος του Βήχου συνεχίστηκαν μέχρι το 2011, όταν το τριμελές Κακουργιοδικείο τον απήλλαξε οριστικά από τις κατηγορίες.\nΣτο βίντεο που ακολουθεί, μπορείτε να σχηματίσετε μια καλλίτερη άποψη:\nΟι μεγάλες «επιτυχίες»:\nΘα ήταν χάσιμο χρόνου να αναφερθούμε στις «επιτυχίες» της ΔΗΕ, τα χρόνια που ακολούθησαν από την ίδρυσή της μέχρι και σήμερα. Θα σταθούμε όμως, σε κάποιες περιπτώσεις τις οποίες έχουν κάνει σημαία τους και που καταμαρτυρούν αρκετά και προφανή:\n– Περίπτωση Παστίτσιου. Γνωστή σε όλους, δεν χρειάζεται να αναφέρουμε κάτι περισσότερο.\n– Περίπτωση της σελίδας “Save the ottoman monuments of Greece”, ενός κοινωνικού δικτύου για την διάσωση των οθωμανικών μνημείων. Η δημιουργός της Ειρήνη Κακουλίδου, συνελήφθη και η σελίδα έκλεισε. Έτσι, επειδή ενοχλούσε τους Έλληνες νεοναζί, η άποψη της διασώσεως κάποιων μη χριστιανικών μνημείων. Η ΔΗΕ είχε πρωτεργατικό ρόλο σε αυτό.\n– Περίπτωση DVD-movies και Gamato. Πειρατεία, δισεκατομμύρια χαμένα για δημόσιο και εταιρείες και άλλα τέτοια γραφικά που διαβάσαμε. Και πάλι η ΔΗΕ ανέλαβε τα πάντα για λογαριασμό των ιδιωτών.\n– Και πολύ πιο πρόσφατα (Φεβρουάριος ’16), το κλείσιμο της σατιρικής σελίδας (στο Facebook) με τον Ελύτη.\n– Περίπτωση ελικοπτέρου.\nΌμως, σχετικά με τις μεθόδους της ΔΗΕ και του διοικητή της Μανώλη Σφακιανάκη, υπάρχει και μια ακόμα περίπτωση, που έλαβε χώρα το 2013, η οποία αν και δεν έγινε ευρέως γνωστή, δείχνει τον τρόπο που δρούσαν. Αναφέρομαι στην περίπτωση που η ΔΗΕ ζήτησε από μια δημοσιογράφο (δεν θα αναφέρουμε τ’ όνομά της), η οποία διατηρούσε ένα προσωπικό ιστολόγιο, να μεταβεί στην ΓΑΔΑ προκειμένου να τους βοηθήσει για την αποτροπή αυτοκτονίας ανθρώπου που είχε σχολιάσει στην σελίδα της (blog στην ουσία). Όταν η ίδια ανταποκρίθηκε και πήγε στο κτίριο της Λεωφόρου Αλεξάνδρας, συνελήφθη για ρεπορτάζ που είχε γράψει κατά του τότε διοικητή της ΤτΕ, Γιώργου Προβόπουλου.\nΌμως ποια είναι η ΔΗΕ και ο Σφακιανάκης;\nΕλλάδα: Μια χώρα με διεστραμμένο και αυτοκτονικό πληθυσμό\nΥπάρχει ένα μεγάλο θέμα, καθώς σύμφωνα με στοιχεία της ίδια της υπηρεσίας όλα αυτά τα έχει καταφέρει, απλά και μόνο παρακολουθώντας τα social-media και κάποια blogs. Τα sites κοινωνικής δικτυώσεως δηλαδή, με προεξέχον το Facebook. Διαβάζοντας όμως τα όσα σχετικά αναφέρει στις ανακοινώσεις της η ΔΗΕ, ένα ρίγος διαπέρασε την ραχοκοκαλιά μας.\nΣχεδόν 1230 αποτροπές από αυτοκτονία, ισχυρίζεται πως έχει στο ενεργητικό της Η ΔΗΕ. Η Ελλάδα, έχει πληθυσμό 11 εκατομμύρια. Αντιστοιχίστε τα ποσοστά. Αναλογικά, με στοιχεία των ΗΠΑ που έχει πληθυσμό σχεδόν 346 εκατομμυρίων, οι απόπειρες αυτοκτονίας στην Ελλάδα είναι κάπου 3,2 φορές περισσότερες. Συγκριτικά με τα στοιχεία της Γερμανίας, μιας χώρας των σχεδόν 81 εκατομμυρίων ανθρώπων, τα ποσοστά στην Ελλάδα είναι ακόμα πιο υψηλά κάπου 5 φορές! Να σημειωθεί μάλιστα πως αυτές οι χώρες έχουν περισσότερες υπηρεσίες προλήψεως (6 ή 7 οι ΗΠΑ και 4 η Γερμανία).\nΣτα ίδια σχεδόν επίπεδα κινούνται και οι περιπτώσεις παιδεραστίας, καθώς σύμφωνα με τα στοιχεία των «επιτυχιών» της ΔΗΕ, η Ελλαδα ανάγεται στην πρώτη χώρα του πλανήτη με ανθρώπους που έχουν τέτοιες τάσεις, ξεπερνώντας ακόμα και τα ποσοστά ολόκληρης της υπόλοιπης Ευρώπης!\nΗ λευκή εισαγγελική εντολή\nΈχουμε γράψει αμέτρητες φορές για τα ευαίσθητα προσωπικά δεδομένα και μάλιστα έχουμε κατηγορηθεί από αρκετούς ως γραφικοί. Σήμερα, τα προσωπικά δεδομένα είναι χρυσάφι και αποτελούν το «άγιο δισκοπότηρο» ενός ολόκληρου και καλά δομημένου συστήματος. Και για να μην παρερμηνευτεί για μια ακόμα φορά αυτό, να διευκρινίσουμε πως σαν προσωπικά ή καλλίτερα, ευαίσθητα δεδομένα, νοούνται όλα εκείνα που φωτογραφίζουν το ιδεολογικό, οικονομικό, κοινωνικό και βιολογικό προφίλ του κάθε ανθρώπου. Αυτά ακριβώς τα δεδομένα έγιναν αντικείμενο υφαρπαγής όχι μόνο από πολυεθνικές, αλλά και από κρατικές και ιδιωτικές αρχές. Ψηφιακά κυνηγόσκυλα, βρίσκονται στο κατόπιν του/της καθενός/μιάς από εμάς. Δεν έχει σημασία να αναλύσουμε ξανά τα προσχήματα. Τα ξέρετε λίγο πολύ, τα επαναλαμβάνουν με ρυθμούς πολυβόλου: «τρομοκρατία, παιδεραστία, ασφάλεια» και τέλος πάντων «για το καλό μας.»\nΓνωρίζω καλά πως στο προσωπικό μου προφίλ στα social-media έχω «φίλο» υπάλληλο της ΔΗΕ. Το ίδιο και στους αναγνώστες του osarena. Έχουν υπάρξει φορές που με σχόλια έχουν προσπαθήσει να δημιουργήσουν ένα δεδομένο. Και για να το κάνω πιο σαφές αυτό:.\nTo φακέλωμα εκατομμυρίων ανθρώπων αυτήν την στιγμή στον πλανήτη είναι γεγονός. Με στοιχεία τα οποία συλλέγονται από οπουδήποτε. Από τράπεζες, ασφαλιστικές, από προσωπικούς λογαριασμούς και απ’ ό,τι άλλο στοιχείο μπορεί να υφαρπαχτεί (καθώς περί αρπαγής πρόκειται). Δείτε σχετικά: Μα πώς ξέρουν τα στοιχεία μου; Εγώ δεν τους τα έδωσα ποτέ! και Τα Προσωπικά Δεδομένα στη νέα εποχή της Επιτηρήσεως.\nΚαι αυτό γίνεται με τις «λευκές εισαγγελικές παραγγελίες». Λευκές, όπως ακριβώς το διαβάζετε. Βάσει αυτών, μπορεί όποια ώρα και στιγμή θέλει, να μπουκάρει στο σπίτι σας η αστυνομία και να σας συλλάβει για κάποια αφορμή / πρόσχημα την οποία και φυσικά θα την έχουν στοιχειοθετήσει κατά το δοκούν. Και αυτό έχει συμβεί αρκετές φορές. Δεν μπορούμε να βγάλουμε στοιχεία και ονόματα ανθρώπων (ακόμα και ανεξάρτητων δημοσιογράφων) που τους έχει συμβεί αυτό, μα είναι στην διάθεσή μας. Με μια καλή αναζήτηση στο διαδίκτυο, θα μπορέσετε να ανακαλύψετε ορισμένες περιπτώσεις. Και μιλάμε φυσικά για περιπτώσεις που έχουν συμβεί εδώ, στην Ελλάδα.\nΣκεφτείτε, πως με τα επίσημα στοιχεία της ΑΔΑΕ (Αρχή Διασφαλίσεως Απορρήτου Επικοινωνιών) η ΕΛΑΣ και η ΕΥΠ παρακολουθούν περισσότερα από 50.000 κινητά τηλέφωνα για λόγους «εθνικής ασφαλείας». Και μιλάμε για τα επίσημα, έτσι;\n– Θυμηθείτε αυτά:\nΑνοιχτή επιστολή προς την Δίωξη Ηλεκτρονικού Εγκλήματος: Είμαστε παράνομοι\nΜανώλης Σφακιανάκης: Ο αγαπημένος των media\nO Νίκος Τόσκας, ο υπουργός Δημόσιας Τάξεως, με αφορμή την χθεσινή (17/2/16) απόφαση περί μετακινήσεως του Μ. Σφακιανάκη, δήλωσε το εξής:\n[…] η αντίληψη του υπουργείου είναι να αξιοποιούνται στελέχη που έχουν πραγματικές δυνατότητες, αστυνομικές και όχι εκείνοι που έχουν ικανότητες επικοινωνίας με τα ΜΜΕ και κάνουν δημόσιες σχέσεις.\nΦυσικά, σε καμμία περίπτωση, σαν άνθρωποι και σαν οsarena, δεν θα μπορούσαμε να συνταχθούμε με τα λεγόμενα ενός πολιτικού και δη ενός υπουργού που αντικείμενό του είναι η πάταξη των ανθρώπων οι οποίοι αντιδρούν, μα στα όσα σχετικά είπε, έχει δίκιο. Εύλογο είναι άλλωστε, όταν επί 20 χρόνια βρίσκεται σε ένα τόσο ευαίσθητο πόστο, να έχει δικτυωθεί πολύ. Δεν νομίζω να υπάρχει κάποιος/α που να μην έχει δει ή διαβάσει συνέντευξη του Μ. Σφακιανάκη σε κάποιο κανάλι / εφημερίδα / site. Καταλαβαίνετε τώρα λοιπόν καλλίτερα τις αντιδράσεις εναντίον της αποφάσεως αυτής (που σημειωτέον ήταν οι συνήθεις κρίσεις αξιωματικών που γίνονται στα σώματα ασφαλείας και στον στρατό). Ελπίζω τώρα να γίνεται πιο σαφής ο λόγος υπάρξεως ορισμένων ιστοσελίδων που οι συντελεστές τους αναμφίβολα έχουν αποκομίσει οφέλη από την προσωπική τους επαφή με τον προϊστάμενο της ΔΗΕ:\n– Υπάρχει διασφάλιση δημοσίου συμφέροντος με ανθρώπους που παραμένουν επί 20 χρόνια και ποιος ξέρει για πόσα ακόμα σε μια τόσο ευαίσθητη θέση;\n– Ποιος μπορεί να διαβεβαιώσει ότι οι στοχοποιήσεις ανθρώπων της υπηρεσίας Σφακιανάκη θα σταματήσουν;\n– Υπάρχει κάποιος που μπορεί να πει με βεβαιότητα πως οι δραστηριότητες της ΔΗΕ περιορίζονται μόνο σε αυτά που θέλει να προβάλλει;\nΣαφώς και είμαστε αντίθετοι σε κάθε κατασταλτικό μηχανισμό και ενάντια σε κάθε εξουσία. Δεν είμαστε ενάντια σε κάποιο σύστημα. Το σύστημα είναι εναντίον μας, το οποίο πέραν από πρόσωπα και χρονολογίες, υπήρχε, υπάρχει και θα συνεχίσει να υπάρχει.\nΤο ισχυρότερο προπύργιο της εξουσίας είναι ομοιομορφία· η ελάχιστη απόκλιση από αυτήν είναι το μέγιστο έγκλημα.\nΣΗΜΕΙΩΣΗ: Το άρθρο αυτό είναι μια συλλογική δουλειά που σαν ιδέα ξεκίνησε λίγο μετά τα συμβάντα με τον Παστίτσιο, μα άρχισε να υλοποιείται μετά τα συμβάντα με το DVD-movies και το Gamato. Μιλήσαμε με πολλούς ανθρώπους που επιθυμούν να διατηρήσουν την ανωνυμία τους. Ψάξαμε δικτυακά και με άλλους φυσικούς τρόπους πολλά στοιχεία και δυστυχώς δεν μπορούμε να τα δημοσιεύσουμε όλα, τόσο για λόγους μήκους του άρθρου, όσο και ελλείψεως διασταυρώσεως αρκετών. Αν και ημιτελές, λόγω της ειδησεογραφίας το βγάζουμε τώρα, έχοντας πλήρη γνώση των συνεπειών που μπορούν να προκύψουν.\nΚαταχωρίσθηκε στὴν κατηγορία ἔρευνες καὶ σημειώθηκε ὡς ἔρευνες, Σφακιανάκης Μανώλης. Φυλάξτε τὸν μόνιμο σύνδεσμο στὰ ἀγαπημένα σας.\n← Σύμβολα καὶ οἰκόσημα… (ζ)\nΤὰ …φιλανθρωπικὰ σωματεῖα «Μεγάλες Στοὲς τῆς Ἑλλάδος»!!! →\n3 thoughts on “Ἔργα καὶ ἡμέραι ΔΗΕ καὶ Σφακιανάκη…”\nὉ/ἡ ΜΑΓΔΑ γράφει:\t 20 Φεβρουαρίου 2016, 2:04 μ.μ.\nΕΠΙΤΕΛΟΥΣ ΚΑΙ ΜΙΑ ΣΩΣΤΗ ΦΩΝΗ ΓΙΑΤΙ ΜΑΣ ΤΑ ΕΠΡΗΞΑΝ ΤΑ ΚΑΘΕΣΤΩΤΙΚΑ ΜΜΕ!!!\nὉ/ἡ Φιλονόη γράφει:\t 21 Φεβρουαρίου 2016, 1:26 μ.μ.\nὍ,τι μᾶς ἔπρηξαν….\n…εἶναι ἕνα θέμα ποὺ δὲν γίνεται ἀντιληπτό.\nΘὰ ἔλεγα μάλιστα πὼς ἐὰν κάποιος καταφερθῇ ἐναντίον τους…\nΤόση προπαγάνδα πιά!!!


Τι πρέπει να προσέξετε στα πατάκια του αυτοκινήτου! - Autovision\nΤι πρέπει να προσέξετε στα πατάκια του αυτοκινήτου!\nΤα πατάκια που έχουν όλα τα αυτοκίνητα μπορεί να τοποθετούνται για να μαζεύουν τις βρωμιές από τα παπούτσια και να μην λερώνεται και φθείρεται η μοκέτα, ωστόσο εάν δεν είναι κατάλληλα μπορεί ακόμα και να συμβάλλουν στην πρόκληση ατυχήματος. Γι’αυτό θα πρέπει να ακολουθούνται κάποιοι βασικοί κανόνες τους οποίους παραθέτουμε παρακάτω:\n• Τοποθετείστε πάντα πατάκια που είναι σχεδιασμένα ώστε να ταιριάζουν στο χώρο των ποδιών του οχήματός σας. Τα πατάκια πρέπει σε κάθε περίπτωση να αφήνουν ελεύθερη την περιοχή των πεντάλ.\n• Χρησιμοποιήστε μόνο πατάκια που στερεώνονται σταθερά στα σημεία στήριξης ή να έχουν αντιολισθητικό δάπεδο ώστε ένα να μην μπορούν να γλιστρήσουν και να φύγουν από τη θέση τους με αποτέλεσμα να εμποδίσουν τη λειτουργία των πεντάλ ή να επηρεάσουν την ασφαλή λειτουργία του οχήματός σας με οποιοδήποτε άλλο τρόπο.\n• Σε καμία περίπτωση μην τοποθετείτε στο χώρο των ποδιών του οχήματος πατάκια ή άλλα καλύμματα που δεν μπορούν να στερεωθούν καλά, ώστε να μην μετακινηθούν και εμποδίσουν τη λειτουργία των πεντάλ ή επηρεάσουν την ικανότητα ελέγχου του οχήματος. Για παράδειγμα μπορεί να εμποδίζουν το πάτημα του πεντάλ συμπλέκτη μέχρι τέρμα και έτσι ο δίσκος – πλατό θα φθαρεί πιο γρήγορα.\n• Ποτέ μην τοποθετείτε πατάκια ή άλλα καλύμματα επάνω από τα ήδη τοποθετημένα πατάκια. Τα πατάκια πρέπει πάντα να ακουμπούν στην επιφάνεια της μοκέτας του οχήματος και όχι σε άλλο πατάκι ή άλλου είδους κάλυμμα. Τα επιπλέον πατάκια ή άλλου είδους καλύμματα θα μειώσουν την απόσταση των πεντάλ από το πάτωμα και ενδεχομένως να εμποδίσουν τη λειτουργία των πεντάλ.\n• Ελέγχετε τακτικά εάν τα πατάκια είναι σωστά στερεωμένα. Εάν τα πατάκια αφαιρεθούν για καθαρισμό ή αντικατάσταση, φροντίστε να τα επανατοποθετήσετε και να τα στερεώσετε σωστά.\n• Μη βάζετε τα πατάκια βρεγμένα μέσα στο αυτοκίνητο γιατί από την υγρασία το χειμώνα θα μυρίσουν άσχημα στο εσωτερικό. Παράλληλα τα νερά θα εισχωρήσουν στο δάπεδο του αυτοκινήτου και δύσκολα μετά στεγνώνουν.\nΤέλη κυκλοφορίας 2020: Πόσο θα πληρώσουμε – Οδηγίες για την εκτύπωση τους από το gsis.gr